title: Απόφαση αριθ. 1194/2011/ΕΕ του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011 , σχετικά με τη θέσπιση δράσης της Ευρωπαϊκής Ένωσης για το Σήμα Ευρωπαϊκής Πολιτιστικής Κληρονομιάς

text:
               22.11.2011

               EL

               Επίσημη Εφημερίδα της Ευρωπαϊκής Ένωσης

               L 303/1

         ΑΠΌΦΑΣΗ αριθ. 1194/2011/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 16ης Νοεμβρίου 2011
   σχετικά με τη θέσπιση δράσης της Ευρωπαϊκής Ένωσης για το Σήμα Ευρωπαϊκής Πολιτιστικής Κληρονομιάς
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 167 παράγραφος 5 πρώτη περίπτωση,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Επιτροπής των Περιφερειών (1),
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:

               (1)

               Η Συνθήκη για τη λειτουργία της Ευρωπαϊκής Ένωσης (ΣΛΕΕ) αποσκοπεί στην όλο και στενότερη συνένωση των λαών της Ευρώπης και αναθέτει στην Ένωση το καθήκον, μεταξύ άλλων, να συμβάλλει στην ανάπτυξη των πολιτισμών των κρατών μελών, σεβόμενη παράλληλα την εθνική και περιφερειακή πολυμορφία τους και ταυτόχρονα προβάλλοντας την κοινή πολιτιστική κληρονομιά. Στο πλαίσιο αυτό, όπου είναι απαραίτητο, η Ένωση στηρίζει και συμπληρώνει τη δράση των κρατών μελών για τη βελτίωση της γνώσης και της διάδοσης του πολιτισμού και της ιστορίας των ευρωπαϊκών λαών.

               (2)

               Η καλύτερη κατανόηση και εκτίμηση της κοινής και παράλληλα ποικιλόμορφης πολιτιστικής κληρονομιάς, ιδίως από τους νέους, θα βοηθήσει στην ενίσχυση της αίσθησης ότι ανήκουν στην Ένωση και στην προώθηση του διαπολιτισμικού διαλόγου. Συνεπώς, έχει σημασία η προώθηση της μεγαλύτερης πρόσβασης στην πολιτιστική κληρονομιά και η αναβάθμιση της ευρωπαϊκής της διάστασης.

               (3)

               Η ΣΛΕΕ θεσπίζει επίσης την ιθαγένεια της Ένωσης, η οποία συμπληρώνει την εθνική ιθαγένεια των αντίστοιχων κρατών μελών και αποτελεί σημαντικό στοιχείο για τη διαφύλαξη και την ενίσχυση της διαδικασίας της ευρωπαϊκής ολοκλήρωσης. Προκειμένου να δώσουν οι πολίτες την πλήρη υποστήριξή τους στην ευρωπαϊκή ολοκλήρωση, θα πρέπει να δοθεί μεγαλύτερη έμφαση στις κοινές αξίες, την ιστορία και τον πολιτισμό τους ως βασικά στοιχεία της συμμετοχής τους σε μια κοινωνία που βασίζεται στις αρχές της ελευθερίας, της δημοκρατίας, του σεβασμού των ανθρώπινων δικαιωμάτων, της πολιτιστικής και γλωσσικής ποικιλομορφίας, της ανεκτικότητας και της αλληλεγγύης.

               (4)

               Στις 28 Απριλίου 2006 εγκαινιάστηκε διακυβερνητική πρωτοβουλία του Σήματος Ευρωπαϊκής Πολιτιστικής Κληρονομιάς («διακυβερνητική πρωτοβουλία») στη Γρανάδα της Ισπανίας.

               (5)

               Στις 20 Νοεμβρίου 2008, το Συμβούλιο εξέδωσε συμπεράσματα (3) με σκοπό τη μετατροπή της διακυβερνητικής πρωτοβουλίας σε δράση της Ένωσης («δράση»), καλώντας την Επιτροπή να του υποβάλει πρόταση για τη δημιουργία από την Ένωση Σήματος Ευρωπαϊκής Πολιτιστικής Κληρονομιάς («σήμα») και να εξειδικεύσει τις πρακτικές διαδικασίες εφαρμογής του σχεδίου.

               (6)

               Η δημόσια διαβούλευση και η εκτίμηση επιπτώσεων που πραγματοποίησε η Επιτροπή επιβεβαίωσαν την αξία της διακυβερνητικής πρωτοβουλίας, αλλά υπέδειξαν ότι έπρεπε να αναπτυχθεί περαιτέρω, ώστε να αξιοποιηθούν πλήρως οι δυνατότητές της, και ότι η εμπλοκή της Ένωσης στο πλαίσιο αυτό θα μπορούσε να της παράσχει σαφή προστιθέμενη αξία και να τη βοηθήσει να εξελιχθεί ποιοτικά.

               (7)

               Το σήμα θα πρέπει να αξιοποιήσει την εμπειρία που έχει αποκτηθεί στο πλαίσιο της διακυβερνητικής πρωτοβουλίας.

               (8)

               Στο πλαίσιο του σήματος θα πρέπει να επιδιώκεται προστιθέμενη αξία και συμπληρωματικότητα σε σχέση με άλλες πρωτοβουλίες όπως ο κατάλογος μνημείων της παγκόσμιας κληρονομιάς της Ουνέσκο, ο ενδεικτικός κατάλογος της Ουνέσκο για την άυλη πολιτιστική κληρονομιά της ανθρωπότητας και οι ευρωπαϊκές πολιτιστικές διαδρομές του Συμβουλίου της Ευρώπης. Η προστιθέμενη αξία του θα πρέπει να βασίζεται στη συμβολή των επιλεγμένων χώρων στην ευρωπαϊκή ιστορία και τον πολιτισμό, συμπεριλαμβανομένης της οικοδόμησης της Ένωσης, στη σαφή εκπαιδευτική διάσταση που απευθύνεται στους πολίτες, ιδιαίτερα τους νέους, και στη δικτύωση μεταξύ των χώρων για την ανταλλαγή εμπειριών και βέλτιστων πρακτικών. Η δράση θα πρέπει να επικεντρώνεται κυρίως στην ανάδειξη και στην προσβασιμότητα των χώρων, καθώς και στην ποιότητα των παρεχόμενων στον επισκέπτη πληροφοριών και δραστηριοτήτων, και όχι τόσο στη συντήρηση των χώρων, η οποία θα πρέπει να εξασφαλίζεται από τα υφιστάμενα πλαίσια προστασίας.

               (9)

               Πέρα από την ενίσχυση της αίσθησης των ευρωπαίων πολιτών ότι ανήκουν στην Ένωση και την ενθάρρυνση του διαπολιτισμικού διαλόγου, η δράση θα μπορούσε επίσης να συμβάλει στην ανάδειξη της αξίας και των χαρακτηριστικών της πολιτιστικής κληρονομιάς, στην ενίσχυση του ρόλου της πολιτιστικής κληρονομιάς στην οικονομική και βιώσιμη ανάπτυξη των περιφερειών, ιδιαίτερα μέσω του πολιτιστικού τουρισμού, στην καλλιέργεια συνεργειών μεταξύ της πολιτιστικής κληρονομιάς και της σύγχρονης δημιουργίας και δημιουργικότητας και, γενικότερα, στην προώθηση των δημοκρατικών αξιών και των ανθρώπινων δικαιωμάτων που στηρίζουν την ευρωπαϊκή ολοκλήρωση.

               (10)

               Οι εν λόγω στόχοι ευθυγραμμίζονται πλήρως με τους στόχους που καθορίζονται στην ανακοίνωση της Επιτροπής με τίτλο «Μια ευρωπαϊκή ατζέντα για τον πολιτισμό σ’ έναν κόσμο παγκοσμιοποίησης» και περιλαμβάνουν την προώθηση της πολιτιστικής ποικιλομορφίας και του διαπολιτισμικού διαλόγου, καθώς και του πολιτισμού ως καταλυτικού παράγοντα για τη δημιουργικότητα.

               (11)

               Είναι ζωτικής σημασίας η απονομή του σήματος να γίνεται βάσει κοινών, σαφών και διαφανών κριτηρίων και διαδικασιών, μεταξύ άλλων και κατά τα δύο πρώτα χρόνια επιλογής κατά τα οποία θα πρέπει να ισχύουν μεταβατικές διατάξεις.

               (12)

               Η διαδικασία επιλογής χώρων βάσει της δράσης θα πρέπει να περιλαμβάνει δύο φάσεις. Οι χώροι θα πρέπει αρχικά να προεπιλέγονται σε εθνικό επίπεδο. Εφόσον κρίνεται σκόπιμο, τα κράτη μέλη θα μπορούσαν να προκρίνουν τη συμμετοχή τοπικών και περιφερειακών αρχών. Η επιλογή στη συνέχεια θα πρέπει να πραγματοποιείται σε επίπεδο Ένωσης. Κάθε χώρος που λαμβάνει το σήμα θα πρέπει να παρακολουθείται, προκειμένου να διασφαλιστεί η συνεχής συμμόρφωση με τα κριτήρια όπως καθορίζονται για το σήμα.

               (13)

               Κατά την πρώτη αξιολόγηση της δράσης, θα πρέπει να εξετασθεί το ενδεχόμενο της γεωγραφικής της επέκτασης.

               (14)

               Σε περίπτωση σαφούς θεματικής σύνδεσης μεταξύ διαφορετικών χώρων που βρίσκονται στο ίδιο κράτος μέλος, η δράση θα πρέπει να προβλέπει την υποβολή κοινών αιτήσεων. Αυτές οι κοινές αιτήσεις θα πρέπει να περιλαμβάνουν εύλογο αριθμό συμμετεχόντων χώρων και να καταδεικνύουν ευρωπαϊκή προστιθέμενη αξία σε σύγκριση με μεμονωμένες αιτήσεις σχετικά με τους ίδιους χώρους.

               (15)

               Ομοίως, λόγω της διακρατικής διάστασης ορισμένων χώρων, η δράση θα πρέπει να προβλέπει την υποβολή κοινών αιτήσεων τόσο στην περίπτωση χώρων που βρίσκονται σε διαφορετικά κράτη μέλη αλλά εστιάζουν σε ένα κοινό θέμα, όσο και στην περίπτωση χώρων που βρίσκονται στην επικράτεια τουλάχιστον δύο κρατών μελών.

               (16)

               Για την εξασφάλιση ενιαίων όρων εφαρμογής της παρούσας απόφασης και, ιδίως, των διατάξεων σχετικά με τον καθορισμό των χώρων που θα λάβουν το σήμα, την ανάκληση του σήματος και την επισημοποίηση της αποποίησης του σήματος, θα πρέπει να ανατεθούν στην Επιτροπή εκτελεστικές αρμοδιότητες.

               (17)

               Οι διοικητικές ρυθμίσεις για το σήμα θα πρέπει να είναι απλές και ευέλικτες, σύμφωνα με την αρχή της επικουρικότητας.

               (18)

               Δεδομένου ότι οι στόχοι της παρούσας απόφασης δεν μπορούν να επιτευχθούν επαρκώς από τα κράτη μέλη λόγω της ανάγκης, ειδικότερα, για νέα κοινά, σαφή και διαφανή κριτήρια και διαδικασίες για το σήμα, όπως και για λόγους καλύτερου συντονισμού μεταξύ των κρατών μελών, και μπορεί, ως εκ τούτου να επιτευχθούν καλύτερα σε επίπεδο Ένωσης, η Ένωση μπορεί να εγκρίνει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, η παρούσα απόφαση δεν υπερβαίνει τα απαιτούμενα όρια για την επίτευξη των εν λόγω στόχων,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Θέσπιση
   Θεσπίζεται δράση της Ευρωπαϊκής Ένωσης («δράση») με τίτλο «Σήμα Ευρωπαϊκής Πολιτιστικής Κληρονομιάς» («σήμα»).
   Άρθρο 2
   Ορισμοί
   Για τους σκοπούς της παρούσας απόφασης ισχύουν οι ακόλουθοι ορισμοί:

               1)

               ως «χώροι» νοούνται τα μνημεία, οι φυσικοί, οι ενάλιοι, οι αρχαιολογικοί, οι βιομηχανικοί ή οι αστικοί χώροι, τα πολιτιστικά τοπία, οι τόποι ιστορικής μνήμης, τα πολιτιστικά αγαθά και αντικείμενα και η άυλη κληρονομιά που συνδέεται με έναν τόπο, συμπεριλαμβανομένης της σύγχρονης πολιτιστικής κληρονομιάς·

               2)

               ως «διακρατικός χώρος» νοούνται:

                           α)

                           διάφοροι χώροι που βρίσκονται σε διαφορετικά κράτη μέλη και εστιάζονται σε συγκεκριμένο θέμα με σκοπό την υποβολή κοινής αίτησης· ή

                           β)

                           ένας χώρος τοποθετούμενος γεωγραφικά στην επικράτεια τουλάχιστον δύο κρατών μελών.

               3)

               ως «εθνικός θεματικός χώρος» νοούνται διάφοροι χώροι που βρίσκονται στο ίδιο κράτος μέλος, οι οποίοι εστιάζουν σε ένα συγκεκριμένο θέμα με σκοπό την υποβολή κοινής αίτησης.

         Άρθρο 3
   Στόχοι
   1.   Η δράση συμβάλλει στους ακόλουθους γενικούς στόχους:

               α)

               ενίσχυση της αίσθησης των Ευρωπαίων πολιτών, ιδίως των νέων, ότι ανήκουν στην Ένωση, με βάση κοινές αξίες και στοιχεία της ευρωπαϊκής ιστορίας και πολιτιστικής κληρονομιάς, καθώς και κατανόηση της εθνικής και περιφερειακής ποικιλομορφίας·

               β)

               ενίσχυση του διαπολιτισμικού διαλόγου.

         2.   Προκειμένου να επιτευχθούν οι στόχοι της παραγράφου 1, η δράση επιδιώκει την επίτευξη των εξής ενδιάμεσων στόχων:

               α)

               ανάδειξη της συμβολικής αξίας και προβολή των χαρακτηριστικών των χώρων που έχουν διαδραματίσει σημαντικό ρόλο στην ιστορία και τον πολιτισμό της Ευρώπης και/ή την οικοδόμηση της Ένωσης·

               β)

               ενίσχυση της κατανόησης των Ευρωπαίων πολιτών όσον αφορά την ιστορία της Ευρώπης και την οικοδόμηση της Ένωσης, καθώς και την κοινή αλλά ποικιλόμορφη πολιτιστική τους κληρονομιά, ιδίως σε σχέση με τις δημοκρατικές αξίες και τα ανθρώπινα δικαιώματα που αποτελούν τη βάση της διαδικασίας της ευρωπαϊκής ολοκλήρωσης.

         3.   Οι ίδιοι οι χώροι επιδιώκουν την επίτευξη των εξής ειδικών στόχων:

               α)

               προβολή της ευρωπαϊκής τους σημασίας·

               β)

               ενίσχυση της συνείδησης των Ευρωπαίων πολιτών, ιδίως των νέων, για την κοινή πολιτιστική τους κληρονομιά·

               γ)

               διευκόλυνση της ανταλλαγής εμπειριών και βέλτιστων πρακτικών ανά την Ένωση·

               δ)

               αύξηση και/ή βελτίωση της πρόσβασης για όλους και ιδίως τους νέους·

               ε)

               εδραίωση του διαπολιτισμικού διαλόγου, ιδίως μεταξύ των νέων, μέσω της καλλιτεχνικής, της πολιτιστικής και της ιστορικής εκπαίδευσης·

               στ)

               καλλιέργεια συνεργειών μεταξύ της πολιτιστικής κληρονομιάς αφενός και της σύγχρονης δημιουργίας και δημιουργικότητας αφετέρου·

               ζ)

               συμβολή στην ελκυστικότητα και την οικονομική και βιώσιμη ανάπτυξη των περιφερειών, ιδίως μέσω του πολιτιστικού τουρισμού.

         Άρθρο 4
   Συμμετοχή στη δράση
   Η συμμετοχή στη δράση είναι ανοικτή, επί προαιρετικής βάσεως, στα κράτη μέλη.
   Άρθρο 5
   Προστιθέμενη αξία της δράσης και συμπληρωματικότητα με άλλες πρωτοβουλίες
   Η Επιτροπή και τα κράτη μέλη εξασφαλίζουν την προστιθέμενη αξία και τη συμπληρωματικότητα της δράσης έναντι άλλων πρωτοβουλιών στον τομέα της πολιτιστικής κληρονομιάς, όπως είναι ο κατάλογος μνημείων παγκόσμιας κληρονομιάς της Ουνέσκο, ο ενδεικτικός κατάλογος της Ουνέσκο για την άυλη πολιτιστική κληρονομιά και οι ευρωπαϊκές πολιτιστικές διαδρομές του Συμβουλίου της Ευρώπης.
   Άρθρο 6
   Επιλεξιμότητα
   Οι χώροι κατά την έννοια του άρθρου 2 είναι επιλέξιμοι για την απονομή του σήματος.
   Άρθρο 7
   Κριτήρια
   1.   Η απονομή του σήματος βασίζεται στα ακόλουθα κριτήρια («κριτήρια»):

               α)

               Οι υποψήφιοι χώροι για την απονομή του σήματος πρέπει να διαθέτουν συμβολική ευρωπαϊκή αξία και να έχουν διαδραματίσει σημαντικό ρόλο στην ιστορία και τον πολιτισμό της Ευρώπης και/ή την οικοδόμηση της Ένωσης. Επομένως πρέπει να επιδεικνύουν ένα ή περισσότερα από τα ακόλουθα:

                           i)

                           τον διασυνοριακό ή πανευρωπαϊκό χαρακτήρα τους: πώς η επιρροή και η ελκυστικότητά τους στο παρελθόν αλλά και σήμερα υπερβαίνουν τα εθνικά σύνορα ενός κράτους μέλους·

                           ii)

                           τη θέση και τον ρόλο τους στην ευρωπαϊκή ιστορία και την ευρωπαϊκή ολοκλήρωση και τη σχέση τους με σημαντικά ευρωπαϊκά γεγονότα, προσωπικότητες ή ρεύματα·

                           iii)

                           τη θέση και το ρόλο τους στην ανάπτυξη και την προώθηση των κοινών αξιών που αποτελούν τη βάση της ευρωπαϊκής ολοκλήρωσης.

               β)

               Οι υποψήφιοι χώροι για την απονομή του σήματος πρέπει να υποβάλουν σχέδιο του οποίου η υλοποίηση πρέπει να αρχίσει το αργότερο έως τα τέλη του έτους απονομής και το οποίο περιλαμβάνει τα εξής στοιχεία:

                           i)

                           προβολή της ευρωπαϊκής σημασίας του χώρου, ειδικότερα μέσω των κατάλληλων ενημερωτικών δράσεων, της σήμανσης του χώρου και της εκπαίδευσης του προσωπικού·

                           ii)

                           διοργάνωση εκπαιδευτικών δραστηριοτήτων, ιδίως για νέους, που αυξάνουν την κατανόηση της κοινής ιστορίας της Ευρώπης, καθώς και της κοινής αλλά ποικιλόμορφης κληρονομιάς της, και ενισχύουν την αίσθηση ότι ανήκουμε σε έναν κοινό χώρο·

                           iii)

                           προώθηση της πολυγλωσσίας και διευκόλυνση της πρόσβασης στους χώρους μέσα από τη χρήση διάφορων γλωσσών της Ένωσης·

                           iv)

                           συμμετοχή στις δραστηριότητες των δικτύων χώρων που έχουν λάβει το σήμα, με σκοπό την ανταλλαγή εμπειριών και τη δρομολόγηση κοινών σχεδίων δράσης·

                           v)

                           αναβάθμιση των επιμέρους χαρακτηριστικών και της ελκυστικότητας του χώρου σε ευρωπαϊκή κλίμακα, μεταξύ άλλων μέσα από την αξιοποίηση των δυνατοτήτων που προσφέρουν οι νέες τεχνολογίες και τα ψηφιακά και διαδραστικά μέσα, καθώς και μέσα από την αναζήτηση συνεργειών με άλλες ευρωπαϊκές πρωτοβουλίες.

                     Η διοργάνωση καλλιτεχνικών και πολιτιστικών δραστηριοτήτων οι οποίες ενθαρρύνουν την κινητικότητα των Ευρωπαίων επαγγελματιών από τον χώρο του πολιτισμού, των καλλιτεχνών και των συλλογών και οι οποίες ευνοούν τον διαπολιτισμικό διάλογο και προωθούν τη διασύνδεση της πολιτιστικής κληρονομιάς με τη σύγχρονη δημιουργία και δημιουργικότητα, είναι επιθυμητή όταν το επιτρέπει η ιδιαίτερη φύση του χώρου.

               γ)

               Οι χώροι που είναι υποψήφιοι για την απονομή του σήματος πρέπει να υποβάλουν πρόγραμμα εργασιών που να περιλαμβάνει όλα τα ακόλουθα στοιχεία:

                           i)

                           εξασφάλιση της ορθής διαχείρισης του χώρου, μεταξύ άλλων με τον καθορισμό στόχων και δεικτών·

                           ii)

                           εξασφάλιση της διαφύλαξης του χώρου και της παράδοσής του στις μελλοντικές γενεές σύμφωνα με τα σχετικά πλαίσια προστασίας·

                           iii)

                           εξασφάλιση της ποιότητας των υποδομών για το κοινό, όπως η ιστορική παρουσίαση, η ενημέρωση των επισκεπτών και η σήμανση του χώρου·

                           iv)

                           διασφάλιση της πρόσβασης για όσο το δυνατόν περισσότερες ομάδες κοινού, μεταξύ άλλων μέσω της προσαρμογής των χώρων ή της εκπαίδευσης του προσωπικού·

                           v)

                           ιδιαίτερη επικέντρωση στους νέους, κυρίως εξασφαλίζοντάς τους προνομιακή πρόσβαση στον χώρο·

                           vi)

                           προβολή του χώρου ως βιώσιμου τουριστικού προορισμού·

                           vii)

                           ανάπτυξη μιας συνεκτικής και ολοκληρωμένης επικοινωνιακής στρατηγικής που να αναδεικνύει την ευρωπαϊκή σημασία του χώρου·

                           viii)

                           μέριμνα ώστε η διαχείριση του χώρου να είναι όσο το δυνατόν φιλικότερη προς το περιβάλλον.

         2.   Όσον αφορά τα κριτήρια που ορίζονται στα στοιχεία β) και γ) της παραγράφου 1, κάθε χώρος αξιολογείται κατά αναλογικό τρόπο, λαμβανομένων υπόψη των χαρακτηριστικών του.
   Άρθρο 8
   Ευρωπαϊκή ομάδα
   1.   Συγκροτείται ευρωπαϊκή ομάδα ανεξάρτητων εμπειρογνωμόνων («ευρωπαϊκή ομάδα») στην οποία ανατίθενται η επιλογή και η παρακολούθηση σε ενωσιακό επίπεδο. Η ευρωπαϊκή ομάδα εξασφαλίζει την ορθή εφαρμογή των κριτηρίων από τους χώρους όλων των κρατών μελών.
   2.   Η ευρωπαϊκή ομάδα αποτελείται από 13 μέλη, τέσσερα εκ των οποίων ορίζονται από το Ευρωπαϊκό Κοινοβούλιο, τέσσερα από το Συμβούλιο, τέσσερα από την Επιτροπή και ένα από την Επιτροπή των Περιφερειών, σύμφωνα με τις αντίστοιχες διαδικασίες τους. Η ευρωπαϊκή ομάδα ορίζει τον πρόεδρό της.
   3.   Τα μέλη της ευρωπαϊκής ομάδας είναι ανεξάρτητοι εμπειρογνώμονες με σημαντική πείρα και ειδικές γνώσεις στους τομείς που συνδέονται με τους στόχους της δράσης. Κάθε θεσμικό όργανο και οργανισμός επιδιώκει να αλληλοσυμπληρώνονται κατά το δυνατόν οι αρμοδιότητες των εμπειρογνωμόνων που ορίζει και να προέρχονται οι εν λόγω εμπειρογνώμονες από ένα ισορροπημένο γεωγραφικό φάσμα.
   4.   Τα μέλη της ευρωπαϊκής ομάδας διορίζονται για τρία έτη.
   Ωστόσο, το 2012 τέσσερις εμπειρογνώμονες θα διορισθούν από το Ευρωπαϊκό Κοινοβούλιο για δύο έτη, τέσσερις από το Συμβούλιο για τρία έτη, τέσσερις από την Επιτροπή για ένα έτος και ένας από την Επιτροπή των Περιφερειών για τρία έτη.
   5.   Τα μέλη της ευρωπαϊκής ομάδας δηλώνουν κάθε υφιστάμενη ή δυνητική σύγκρουση συμφερόντων σε σχέση με ένα συγκεκριμένο χώρο. Σε περίπτωση υποβολής τέτοιας δήλωσης από ένα μέλος ή αποκάλυψης κάποιας σύγκρουσης συμφερόντων, το εν λόγω μέλος δεν συμμετέχει στην αξιολόγηση του χώρου ή οποιωνδήποτε άλλων χώρων του σχετικού κράτους μέλους ή των σχετικών κρατών μελών.
   6.   Όλες οι εκθέσεις, οι συστάσεις και οι ανακοινώσεις της ευρωπαϊκής ομάδας δημοσιοποιούνται από την Επιτροπή.
   Άρθρο 9
   Έντυπο υποψηφιότητας
   Προκειμένου να είναι οι διαδικασίες όσο το δυνατόν πιο αποτελεσματικές και απλές, καταρτίζεται από την Επιτροπή ένα κοινό έντυπο υποψηφιότητας («έντυπο υποψηφιότητας») βάσει των κριτηρίων επιλογής, το οποίο χρησιμοποιείται από όλους τους υποψήφιους χώρους.
   Άρθρο 10
   Προεπιλογή σε εθνικό επίπεδο
   1.   Η προεπιλογή των χώρων για την απονομή του σήματος αποτελεί αρμοδιότητα των κρατών μελών.
   2.   Κάθε κράτος μέλος δύναται να προεπιλέξει έως δύο χώρους ανά διετία.
   3.   Η προεπιλογή βασίζεται στα κριτήρια και το έντυπο υποψηφιότητας.
   4.   Κάθε συμμετέχον κράτος μέλος θεσπίζει τις διαδικασίες του και το χρονοδιάγραμμά του για την προεπιλογή σύμφωνα με την αρχή της επικουρικότητας, επιδιώκοντας όσο το δυνατόν πιο απλές και ευέλικτες διοικητικές ρυθμίσεις. Διαβιβάζει τα έντυπα αίτησης σχετικά με τους προεπιλεγμένους χώρους στην Επιτροπή έως την 1η Μαρτίου του έτους της διαδικασίας επιλογής, σύμφωνα με το χρονοδιάγραμμα του παραρτήματος.
   5.   Η Επιτροπή δημοσιεύει τον πλήρη κατάλογο των προεπιλεγμένων χώρων και ενημερώνει σχετικά το Ευρωπαϊκό Κοινοβούλιο, το Συμβούλιο και την Επιτροπή των Περιφερειών άνευ χρονοτριβής μετά την ολοκλήρωση της προεπιλογής, προκειμένου το Ευρωπαϊκό Κοινοβούλιο, το Συμβούλιο, η Επιτροπή των Περιφερειών, τα κράτη μέλη ή οποιοδήποτε άλλο πρόσωπο ή φορέας να δύνανται να υποβάλουν στην Επιτροπή τυχόν παρατηρήσεις που θα μπορούσαν να επηρεάσουν την επιλογή των χώρων αυτών.
   Άρθρο 11
   Επιλογή σε επίπεδο Ένωσης
   1.   Η επιλογή των χώρων για την απονομή του σήματος διενεργείται από την ευρωπαϊκή ομάδα υπό την ευθύνη της Επιτροπής.
   2.   Η ευρωπαϊκή ομάδα αξιολογεί τις αιτήσεις σχετικά με τους προεπιλεγμένους χώρους και επιλέγει έναν χώρο, κατά ανώτατο όριο, ανά κράτος μέλος. Εάν κριθεί απαραίτητο, μπορούν να ζητηθούν συμπληρωματικές πληροφορίες, ενώ μπορούν και να διοργανωθούν επισκέψεις στους χώρους.
   3.   Η επιλογή βασίζεται στα κριτήρια και το έντυπο υποψηφιότητας. Η ευρωπαϊκή ομάδα λαμβάνει επίσης δεόντως υπόψη τις κατά το άρθρο 10 παράγραφος 5 παρατηρήσεις.
   4.   Η ευρωπαϊκή ομάδα καταρτίζει έκθεση για τους προεπιλεγμένους χώρους και τη διαβιβάζει στην Επιτροπή το αργότερο έως το τέλος του έτους της διαδικασίας επιλογής. Η εν λόγω έκθεση περιλαμβάνει σύσταση για την απονομή του σήματος και συνοδεύεται από αιτιολόγηση των συμπερασμάτων της σχετικά με τους χώρους εκείνους που επιλέγονται και εκείνους που δεν επιλέγονται. Η Επιτροπή διαβιβάζει αμελλητί την εν λόγω έκθεση στο Ευρωπαϊκό Κοινοβούλιο, το Συμβούλιο και την Επιτροπή των Περιφερειών προς ενημέρωσή τους.
   5.   Οι υποψήφιοι χώροι που δεν επελέγησαν μπορούν να υποβάλουν νέες αιτήσεις για προεπιλογή σε εθνικό επίπεδο κατά τα επόμενα έτη.
   Άρθρο 12
   Διακρατικοί χώροι
   1.   Προκειμένου ένας διακρατικός χώρος να είναι επιλέξιμος για την απονομή του σήματος, πρέπει να πληροί όλους τους ακόλουθους όρους:

               α)

               πλήρη εφαρμογή των κριτηρίων από κάθε συμμετέχοντα χώρο·

               β)

               ορισμό ενός από τους συμμετέχοντες χώρους ως συντονιστή, που θα αποτελεί το αποκλειστικό σημείο επαφής για την Επιτροπή·

               γ)

               αίτηση υπό κοινή ονομασία·

               δ)

               κατά περίπτωση, επίδειξη σαφούς θεματικής σύνδεσης των χώρων.

         2.   Για τις αιτήσεις σχετικά με διακρατικούς χώρους τηρείται η ίδια διαδικασία με τους υπόλοιπους χώρους. Κατόπιν διαβουλεύσεων μεταξύ των συμμετεχόντων χώρων και με την εμπλοκή των αρμόδιων εθνικών αρχών, κάθε συμμετέχων χώρος συμπληρώνει το έντυπο υποψηφιότητας και το διαβιβάζει στον συντονιστή. Οι διακρατικοί χώροι προεπιλέγονται από το κράτος μέλος του συντονιστή εντός των αριθμητικών περιορισμών για τους χώρους που τίθενται στο άρθρο 10 και προτείνονται εξ ονόματος όλων των ενδιαφερόμενων κρατών μελών, ύστερα από σχετική συμφωνία αυτών των κρατών μελών.
   3.   Όταν επιλέγεται ένας διακρατικός χώρος, το σήμα απονέμεται στον διακρατικό χώρο ως σύνολο και με την κοινή ονομασία.
   4.   Εάν ένας διακρατικός χώρος καλύπτει όλα τα κριτήρια, δίδεται προτεραιότητα σε αυτόν τον χώρο κατά την τελική επιλογή.
   Άρθρο 13
   Εθνικοί θεματικοί χώροι
   1.   Προκειμένου ένας εθνικός θεματικός χώρος να είναι επιλέξιμος για την απονομή του σήματος, πρέπει να πληροί όλους τους ακόλουθους όρους:

               α)

               επίδειξη της ευρωπαϊκής προστιθέμενης αξίας της κοινής αίτησης σε σύγκριση με τις μεμονωμένες αιτήσεις·

               β)

               επίδειξη μιας σαφούς θεματικής σύνδεσης των χώρων·

               γ)

               πλήρη εφαρμογή των κριτηρίων από κάθε συμμετέχοντα χώρο·

               δ)

               ορισμό ενός από τους συμμετέχοντες χώρους ως τον συντονιστή που θα αποτελεί το αποκλειστικό σημείο επαφής για την Επιτροπή·

               ε)

               αίτηση υπό κοινή ονομασία.

         2.   Για τις αιτήσεις σχετικά με εθνικούς θεματικούς χώρους τηρείται η ίδια διαδικασία με τις αιτήσεις για τους υπόλοιπους χώρους. Κάθε συμμετέχων χώρος συμπληρώνει το έντυπο υποψηφιότητας και το αποστέλλει στον συντονιστή. Οι εθνικοί θεματικοί χώροι προεπιλέγονται από το ενδιαφερόμενο κράτος μέλος εντός των αριθμητικών περιορισμών για τους χώρους που τίθενται στο άρθρο 10 παράγραφος 2.
   3.   Όταν επιλέγεται ένας εθνικός θεματικός χώρος, το σήμα απονέμεται στον εθνικό θεματικό χώρο ως σύνολο και με την κοινή ονομασία.
   Άρθρο 14
   Καθορισμός χώρων
   1.   Η Επιτροπή καθορίζει τους χώρους που θα λάβουν το σήμα, λαμβάνοντας δεόντως υπόψη τη σύσταση της ευρωπαϊκής ομάδας. Η Επιτροπή ενημερώνει το Ευρωπαϊκό Κοινοβούλιο, το Συμβούλιο και την Επιτροπή των Περιφερειών σχετικά με τον χαρακτηρισμό.
   2.   Το σήμα απονέμεται σε μόνιμη βάση υπό τους όρους του άρθρου 15 και με την προϋπόθεση της συνέχισης της δράσης, καθώς και με την επιφύλαξη του άρθρου 16.
   Άρθρο 15
   Παρακολούθηση
   1.   Κάθε χώρος που λαμβάνει το σήμα παρακολουθείται σε τακτική βάση προκειμένου να εξασφαλισθεί ότι εξακολουθεί να πληροί τα κριτήρια και ότι τηρεί το σχέδιο και το πρόγραμμα εργασιών που υπέβαλε με την αίτησή του.
   2.   Τα κράτη μέλη έχουν την ευθύνη για την παρακολούθηση όλων των χώρων που βρίσκονται στην επικράτειά τους. Η παρακολούθηση ενός διακρατικού χώρου αποτελεί αρμοδιότητα του κράτους μέλους του συντονιστή.
   3.   Τα κράτη μέλη συλλέγουν όλες τις απαραίτητες πληροφορίες και καταρτίζουν έκθεση ανά τετραετία, σύμφωνα με το χρονοδιάγραμμα που περιλαμβάνεται στο παράρτημα. Τα κράτη μέλη αποστέλλουν την έκθεση στην Επιτροπή το αργότερο την 1η Μαρτίου του έτους της διαδικασίας παρακολούθησης. Η Επιτροπή υποβάλλει την έκθεση στην ευρωπαϊκή ομάδα για εξέταση.
   4.   Η ευρωπαϊκή ομάδα καταρτίζει έκθεση σχετικά με την κατάσταση των χώρων στους οποίους έχει απονεμηθεί το σήμα, το αργότερο μέχρι το τέλος του έτους της διαδικασίας παρακολούθησης, η οποία περιλαμβάνει, εφόσον κριθεί απαραίτητο, τις συστάσεις που πρέπει να ληφθούν υπόψη για την επόμενη περίοδο παρακολούθησης.
   5.   Η Επιτροπή καταρτίζει, σε συνεργασία με την ευρωπαϊκή ομάδα, κοινούς δείκτες για τα κράτη μέλη, ώστε να εξασφαλισθεί μια συνεκτική προσέγγιση για τη διαδικασία παρακολούθησης.
   Άρθρο 16
   Ανάκληση ή αποποίηση του σήματος
   1.   Εάν η ευρωπαϊκή ομάδα διαπιστώσει ότι ένας χώρος δεν πληροί πλέον τα κριτήρια ή ότι δεν τηρεί πλέον το σχέδιο και το πρόγραμμα εργασιών που υπέβαλε με την αίτησή του, αρχίζει διάλογο με το εμπλεκόμενο κράτος μέλος μέσω της Επιτροπής, με σκοπό να διευκολυνθεί η πραγματοποίηση των απαιτούμενων προσαρμογών του χώρου.
   2.   Εάν παρέλθουν 18 μήνες από την έναρξη του διαλόγου και δεν έχουν πραγματοποιηθεί οι απαραίτητες προσαρμογές στον χώρο, η ευρωπαϊκή ομάδα ενημερώνει την Επιτροπή σχετικά με το εν λόγω γεγονός. Η εν λόγω ενημέρωση συνοδεύεται από αιτιολογία και περιλαμβάνει πρακτικές συστάσεις για τους τρόπους βελτίωσης της κατάστασης.
   3.   Εάν παρέλθουν 18 μήνες από την ενημέρωση που αναφέρεται στην παράγραφο 2 και δεν έχουν εφαρμοσθεί οι πρακτικές συστάσεις, η ευρωπαϊκή ομάδα διατυπώνει σύσταση προς την Επιτροπή για την ανάκληση του σήματος από τον συγκεκριμένο χώρο.
   4.   Εάν η ευρωπαϊκή ομάδα διαπιστώσει ότι ένας χώρος που συμμετέχει σε διακρατικό χώρο ή σε εθνικό θεματικό χώρο δεν πληροί πλέον τα κριτήρια ή ότι δεν τηρεί πλέον το σχέδιο και το πρόγραμμα εργασιών που υπέβαλε με την αίτησή του, εφαρμόζεται η διαδικασία που εκτίθεται στις παραγράφους 1, 2 και 3. Η ανάκληση, σύμφωνα με την παρούσα παράγραφο, εφαρμόζεται στο σύνολο του διακρατικού χώρου ή του εθνικού θεματικού χώρου. Ωστόσο, σε περιπτώσεις κατά τις οποίες δεν θίγεται η συνοχή του διακρατικού χώρου ή του εθνικού θεματικού χώρου, η ευρωπαϊκή ομάδα μπορεί να συστήσει τον περιορισμό της ανάκλησης στον συγκεκριμένο συμμετέχοντα χώρο.
   5.   Η Επιτροπή λαμβάνει την απόφαση ανάκλησης του σήματος λαμβάνοντας δεόντως υπόψη τη σύσταση που αναφέρεται στην παράγραφο 3. Η Επιτροπή ενημερώνει το Ευρωπαϊκό Κοινοβούλιο, το Συμβούλιο και την Επιτροπή των Περιφερειών σχετικά με την ανάκληση.
   6.   Οι χώροι μπορούν ανά πάσα στιγμή να αποποιηθούν το σήμα και, στις περιπτώσεις αυτές, ενημερώνουν τα σχετικά κράτη μέλη, τα οποία με τη σειρά τους ενημερώνουν την Επιτροπή σχετικά με την αποποίηση. Η Επιτροπή επισημοποιεί την αποποίηση και ενημερώνει σχετικά το Ευρωπαϊκό Κοινοβούλιο, το Συμβούλιο και την Επιτροπή των Περιφερειών.
   Άρθρο 17
   Πρακτικές ρυθμίσεις
   1.   Η Επιτροπή εκτελεί τη δράση. Συγκεκριμένα, έχει τα ακόλουθα καθήκοντα:

               α)

               εξασφαλίζει τη γενική συνοχή και ποιότητα της δράσης·

               β)

               εξασφαλίζει τον συντονισμό μεταξύ των κρατών μελών και της ευρωπαϊκής ομάδας·

               γ)

               υπό το πρίσμα των στόχων και των κριτηρίων, καταρτίζει κατευθυντήριες γραμμές για να βοηθήσει τις διαδικασίες επιλογής και παρακολούθησης, σε στενή συνεργασία με την ευρωπαϊκή ομάδα·

               δ)

               παρέχει υποστήριξη στην ευρωπαϊκή ομάδα.

         2.   Η Επιτροπή είναι αρμόδια να παρέχει πληροφορίες σχετικά με το σήμα και να διασφαλίζει την προβολή του σε επίπεδο Ένωσης, συγκεκριμένα μέσω της δημιουργίας και της τήρησης ειδικού δικτυακού τόπου. Η Επιτροπή μεριμνά επίσης για τη δημιουργία λογοτύπου για τη δράση.
   3.   Η Επιτροπή ενθαρρύνει δραστηριότητες δικτύωσης μεταξύ των χώρων που έχουν λάβει το σήμα.
   4.   Οι δράσεις στο πλαίσιο των παραγράφων 2 και 3 του παρόντος άρθρου, καθώς και οι δαπάνες της ευρωπαϊκής ομάδας χρηματοδοτούνται από τη δέσμη χρηματοδότησης που προβλέπεται στο άρθρο 20.
   Άρθρο 18
   Αξιολόγηση
   1.   Η Επιτροπή εξασφαλίζει την εξωτερική και ανεξάρτητη αξιολόγηση της δράσης. Η εν λόγω αξιολόγηση διεξάγεται ανά εξαετία σύμφωνα με το χρονοδιάγραμμα που περιέχεται στο παράρτημα και εξετάζει όλα τα στοιχεία, μεταξύ άλλων την αποτελεσματικότητα των διαδικασιών για την εκτέλεση της δράσης, τον αριθμό των χώρων, τον αντίκτυπο της δράσης, την επέκταση του γεωγραφικού της πεδίου, τους τρόπους βελτίωσής της και τη σκοπιμότητα συνέχισής της.
   2.   Η Επιτροπή υποβάλλει έκθεση για την αξιολόγηση που καθορίζεται στην παράγραφο 1 στο Ευρωπαϊκό Κοινοβούλιο, το Συμβούλιο και την Επιτροπή των Περιφερειών, εντός έξι μηνών από την ολοκλήρωσή της, συνοδευόμενη, εφόσον απαιτείται, από σχετικές προτάσεις.
   Άρθρο 19
   Μεταβατικές διατάξεις
   1.   Τα κράτη μέλη που δεν συμμετείχαν στη διακυβερνητική πρωτοβουλία του 2006 για το Σήμα Ευρωπαϊκής Πολιτιστικής Κληρονομιάς («διακυβερνητική πρωτοβουλία») δύνανται να προεπιλέξουν έως τέσσερις χώρους το 2013 για την απονομή του σήματος.
   2.   Τα κράτη μέλη που συμμετείχαν στη διακυβερνητική πρωτοβουλία δύνανται να προεπιλέξουν έως τέσσερις χώρους το 2014 για την απονομή του σήματος. Μπορούν να προτείνουν χώρους στους οποίους έχει ήδη απονεμηθεί σήμα στο πλαίσιο της διακυβερνητικής πρωτοβουλίας.
   3.   Όλοι οι χώροι που αναφέρονται στις παραγράφους 1 και 2 αξιολογούνται από την ευρωπαϊκή ομάδα βάσει των ίδιων κριτηρίων και με την ίδια διαδικασία όπως για τους υπόλοιπους χώρους.
   4.   Εάν ένας από τους χώρους που αναφέρονται στις παραγράφους 1 και 2 δεν πληροί τα κριτήρια ή εάν απαιτούνται συμπληρωματικές πληροφορίες, η ευρωπαϊκή ομάδα αρχίζει διάλογο με το ενδιαφερόμενο κράτος μέλος μέσω της Επιτροπής με σκοπό να διερευνήσει εάν η αίτηση μπορεί να βελτιωθεί προτού ληφθεί ορισμένη απόφαση. Εάν κριθεί σκόπιμο, μπορεί να διοργανωθεί επίσκεψη στον χώρο.
   Άρθρο 20
   Δημοσιονομικές διατάξεις
   1.   Το ποσό δημοσιονομικής αναφοράς για την εφαρμογή της δράσης για την περίοδο από την 1η Ιανουαρίου 2012 έως τις 31 Δεκεμβρίου 2013 είναι 650 000 ευρώ.
   2.   Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων του πολυετούς δημοσιονομικού πλαισίου.
   Άρθρο 21
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Στρασβούργο, 16 Νοεμβρίου 2011.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         W. SZCZUKA

      (1)  ΕΕ C 267 της 1.10.2010, σ. 52.

      (2)  Θέση του Ευρωπαϊκού Κοινοβουλίου της 16ης Δεκεμβρίου 2010 (δεν έχει ακόμη δημοσιευθεί στην Επίσημη Εφημερίδα) και θέση του Συμβουλίου σε πρώτη ανάγνωση της 19ης Ιουλίου 2011. Θέση του Ευρωπαϊκού Κοινοβουλίου της 16ης Νοεμβρίου 2011.

      (3)  ΕΕ C 319 της 13.12.2008, σ. 11.

      ΠΑΡΑΡΤΗΜΑ

         Χρονοδιάγραμμα

                  Έτος

                  2011

                  Έναρξη ισχύος της απόφασης
                  Προπαρασκευαστικές εργασίες

                  2012

                  Προπαρασκευαστικές εργασίες

                  2013

                  Πρώτη επιλογή χώρων για τα κράτη μέλη που δεν συμμετείχαν στη διακυβερνητική πρωτοβουλία

                  2014

                  Πρώτη επιλογή χώρων για τα κράτη μέλη που συμμετείχαν στη διακυβερνητική πρωτοβουλία

                  2015

                  Επιλογή

                  2016

                  Παρακολούθηση

                  2017

                  Επιλογή

                  2018

                  Αξιολόγηση του σήματος

                  2019

                  Επιλογή

                  2020

                  Παρακολούθηση

                  2021

                  Επιλογή

                  2022

                  —

                  2023

                  Επιλογή

                  2024

                  Παρακολούθηση
                  Αξιολόγηση του σήματος

                  2025

                  Επιλογή

                  …

                  …


title: 2011/58/ΕΕ: Απόφαση του Συμβουλίου, της 25ης Οκτωβρίου 2010 , σχετικά με την υπογραφή, εξ ονόματος της Ένωσης, συμφωνίας μεταξύ της Ευρωπαϊκής Ένωσης και του Βασιλείου του Μαρόκου για την καθιέρωση μηχανισμού επίλυσης διαφορών

text:
               1.2.2011

               EL

               Επίσημη Εφημερίδα της Ευρωπαϊκής Ένωσης

               L 27/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 25ης Οκτωβρίου 2010
   σχετικά με την υπογραφή, εξ ονόματος της Ένωσης, συμφωνίας μεταξύ της Ευρωπαϊκής Ένωσης και του Βασιλείου του Μαρόκου για την καθιέρωση μηχανισμού επίλυσης διαφορών
   (2011/58/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 24 Φεβρουαρίου 2006, το Συμβούλιο εξουσιοδότησε την Επιτροπή να αρχίσει διαπραγματεύσεις με τους εταίρους από την περιοχή της Μεσογείου με σκοπό τη θέσπιση μηχανισμού επίλυσης διαφορών που σχετίζονται με εμπορικές διατάξεις.

               (2)

               Η Επιτροπή διεξήγαγε τις διαπραγματεύσεις σε διαβούλευση με την επιτροπή που ορίσθηκε δυνάμει του άρθρου 207 της Συνθήκης και στο πλαίσιο των οδηγιών διαπραγμάτευσης που εκδόθηκαν από το Συμβούλιο.

               (3)

               Οι εν λόγω διαπραγματεύσεις ολοκληρώθηκαν και στις 9 Δεκεμβρίου 2009 μονογράφηκε συμφωνία μεταξύ της Ευρωπαϊκής Ένωσης και του Βασιλείου του Μαρόκου για την καθιέρωση μηχανισμού επίλυσης διαφορών («η συμφωνία»).

               (4)

               Η συμφωνία θα πρέπει να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εκ μέρους της Ευρωπαϊκής Ένωσης, η υπογραφή της συμφωνίας μεταξύ της Ευρωπαϊκής Ένωσης και του Βασιλείου του Μαρόκου για την καθιέρωση μηχανισμού επίλυσης διαφορών, με την επιφύλαξη της σύναψής της (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) αρμόδιο(-α) πρόσωπο(-α) για την υπογραφή της συμφωνίας εξ ονόματος της Ένωσης με την επιφύλαξη της σύναψής της.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Λουξεμβούργο, 25 Οκτωβρίου 2010.

            Για το Συμβούλιο

            Η Πρόεδρος

         C. ASHTON

      (1)  Η συμφωνία θα δημοσιευθεί με την απόφαση σύναψής της.


title: 2009/577/ΕΚ: Απόφαση του Συμβουλίου, της 27ης Ιουλίου 2009 , περί διορισμού στην Επιτροπή των Περιφερειών ενός μέλους από την Ισπανία

text:
               30.7.2009

               EL

               Επίσημη Εφημερίδα της Ευρωπαϊκής Ένωσης

               L 198/56

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 27ης Ιουλίου 2009
   περί διορισμού στην Επιτροπή των Περιφερειών ενός μέλους από την Ισπανία
   (2009/577/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και, ιδίως, το άρθρο 263,
   την πρόταση της ισπανικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006, το Συμβούλιο εξέδωσε την απόφαση 2006/116/ΕΚ περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2006 έως 25 Ιανουαρίου 2010 (1).

               (2)

               Μία θέση μέλους της Επιτροπής των Περιφερειών έμεινε κενή μετά την παραίτηση του κ. Manuel CHAVES GONZÁLES.

         ΑΠΟΦΑΣΙΖΕΙ:
   Άρθρο 1
   Διορίζεται ως μέλος στην Επιτροπή των Περιφερειών, για το υπόλοιπο της τρέχουσας θητείας, ήτοι έως τις 25 Ιανουαρίου 2010:
   o κ. José Antonio GRIŇÁN MARTĺNEZ, Presidente de la Junta de Andalucía.
   Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Βρυξέλλες, 27 Ιουλίου 2009.

            Για το Συμβούλιο

            Ο Πρόεδρος

         C. BILDT

      (1)  ΕΕ L 56 της 25.2.2006, σ. 75.


title: 2007/618/ΕΚ: Απόφαση του Συμβουλίου, της 18ης Σεπτεμβρίου 2007 , για το διορισμό τακτικού και αναπληρωματικού μέλους από τη Φινλανδία στην Επιτροπή των Περιφερειών

text:
               25.9.2007

               EL

               Επίσημη Εφημερίδα της Ευρωπαϊκής Ένωσης

               L 249/10

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 18ης Σεπτεμβρίου 2007
   για το διορισμό τακτικού και αναπληρωματικού μέλους από τη Φινλανδία στην Επιτροπή των Περιφερειών
   (2007/618/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της φινλανδικής κυβέρνησης,
   Εκτιμώντας τα ακόλουθα:

               (1)

               Το Συμβούλιο εξέδωσε στις 24 Ιανουαρίου 2006 την απόφαση 2006/116/ΕΚ για το διορισμό των τακτικών και αναπληρωματικών μελών της Επιτροπής των Περιφερειών από την περίοδο 26 Ιανουαρίου 2006 έως 25 Ιανουαρίου 2010 (1).

               (2)

               Η θέση ενός μέλους της Επιτροπής των Περιφερειών κενώθηκε λόγω της λήξης της θητείας του κ. MYLLYVIRTA. Η θέση ενός αναπληρωματικού μέλους της Επιτροπής των Περιφερειών κενώθηκε λόγω της λήξης της θητείας της κ. PEIPONEN,

         ΑΠΟΦΑΣΙΣΕ ΤΑ ΕΞΗΣ:
   Άρθρο 1
   Διορίζονται οι εξής ως τακτικό και αναπληρωματικό μέλος αντίστοιχα της Επιτροπής των Περιφερειών για το υπόλοιπο της τρέχουσας περιόδου, η οποία λήγει στις 25 Ιανουαρίου 2010:

               α)

               ως τακτικό μέλος:

                           —

                           ο κ. Jyrki MYLLYVIRTA, δήμαρχος του Lahti (αλλαγή αξιώματος)·

               β)

               ως αναπληρωματικό μέλος:

                           —

                           η κ. Irja SOKKA, μέλος του Δημοτικού Συμβουλίου του Kuopio.

         Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Παράγει αποτελέσματα από την ημέρα έκδοσής της.

      Βρυξέλλες, 18 Σεπτεμβρίου 2007.

            Για το Συμβούλιο

            Ο Πρόεδρος

         R. PEREIRA

      (1)  ΕΕ L 56 της 25.2.2006, σ. 75.


title: 2006/824/ΕΚ: Απόφαση του Ευρωπαϊκού Κοινοβουλίου, της 27ης Απριλίου 2006 , σχετικά με την απαλλαγή για την εκτέλεση του προϋπολογισμού της Ευρωπαϊκής Υπηρεσίας για την Ανασυγκρότηση για το οικονομικό έτος 2004

text:
               6.12.2006

               EL

               Επίσημη Εφημερίδα της Ευρωπαϊκής Ένωσης

               L 340/74

      ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ

   της 27ης Απριλίου 2006
   σχετικά με την απαλλαγή για την εκτέλεση του προϋπολογισμού της Ευρωπαϊκής Υπηρεσίας για την Ανασυγκρότηση για το οικονομικό έτος 2004
   (2006/824/EK)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της Ευρωπαϊκής Υπηρεσίας για την Ανασυγκρότηση για το οικονομικό έτος 2004 (1),

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς της Ευρωπαϊκής Υπηρεσίας για την Ανασυγκρότηση για το οικονομικό έτος 2004 συνοδευόμενη από τις απαντήσεις της Υπηρεσίας (2),

               —

               έχοντας υπόψη τη σύσταση του Συμβουλίου της 14ης Μαρτίου 2006 (5972/2006 — C6-0093/2006),

               —

               έχοντας υπόψη τη Συνθήκη ΕΚ και ιδίως το άρθρο 276,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (3), και συγκεκριμένα το άρθρο 185,

               —

               έχοντας υπόψη τον κανονισμό (ΕΚ) αριθ. 2667/2000 του Συμβουλίου, της 5ης Δεκεμβρίου 2000, για τη δημιουργία της Ευρωπαϊκής Υπηρεσίας για την Ανασυγκρότηση (4), και συγκεκριμένα το άρθρο 8,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5) και συγκεκριμένα το άρθρο 94,

               —

               έχοντας υπόψη το άρθρο 71 και το Παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου των Προϋπολογισμών (A6-0095/2006),

               1.

               χορηγεί απαλλαγή στο Διευθυντή της Ευρωπαϊκής Υπηρεσίας για την Ανασυγκρότηση για την εκτέλεση του προϋπολογισμού της Υπηρεσίας για το οικονομικό έτος 2004·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον Πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος αυτής στο Διευθυντή της Ευρωπαϊκής Υπηρεσίας για την Ανασυγκρότηση, στο Συμβούλιο, την Επιτροπή και το Ελεγκτικό Συνέδριο, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Josep BORRELL FONTELLES

            Ο Γενικός Γραμματέας

         Julian PRIESTLEY

      (1)  EE C 332 της 28.12.2005, σ. 19.

      (2)  EE C 332 της 28.12.2005, σ. 15.

      (3)  ΕΕ L 248 της 16.9.2002, σ. 1.

      (4)  ΕΕ L 306 της 7.12.2000, σ. 7. Κανονισμός όπως τροποποιήθηκε τελευταία από τον κανονισμό (ΕΚ) αριθ. 2068/2004 (ΕΕ L 358 της 3.12.2004, σ. 2).

      (5)  ΕΕ L 357 της 31.12.2002, σ. 72. Κανονισμός όπως τροποποιήθηκε από τον κανονισμό (ΕΚ, Ευρατόμ) αριθ. 1261/2005 (ΕΕ L 201 της 2.8.2005, σ. 3).


Avis juridique important

|

32003D0842

2003/842/ΕΚ: Απόφαση του Συμβουλίου, της 1ης Δεκεμβρίου 2003, για το διορισμό ενός τακτικού μέλους της Επιτροπής των Περιφερειών

Επίσημη Εφημερίδα αριθ. L 321 της 06/12/2003 σ. 0057 - 0057

Απόφαση του Συμβουλίουτης 1ης Δεκεμβρίου 2003για το διορισμό ενός τακτικού μέλους της Επιτροπής των Περιφερειών(2003/842/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,την πρόταση της ιρλανδικής κυβέρνησης,Εκτιμώντας τα ακόλουθα:(1) Την απόφαση 2002/60/ΕΚ του Συμβουλίου(1) για το διορισμό των τακτικών και των αναπληρωματικών μελών της Επιτροπής των Περιφερειών.(2) Έχει κενωθεί μια θέση τακτικού μέλους της Επιτροπής των Περιφερειών, συνεπεία της παραιτήσεως του κ. Maurice CUMMINS που γνωστοποιήθηκε στο Συμβούλιο στις 19 Νοεμβρίου 2003,ΑΠΟΦΑΣΙΖΕΙ:Άρθρο μόνοΩς τακτικό μέλος της Επιτροπής των Περιφερειών διορίζεται ο κ. Michael FITZGERALD, Σύμβουλος, προς αντικατάσταση του κ. Maurice CUMMINS για το υπόλοιπο της θητείας του, δηλαδή έως τις 25 Ιανουαρίου 2006.Βρυξέλλες, 1 Δεκεμβρίου 2003.Για το ΣυμβούλιοΟ ΠρόεδροςR. Maroni(1) ΕΕ L 24 της 26.1.2002, σ. 38.


title: 2005/192/ΕΚ, Ευρατόμ: Απόφαση του Συμβουλίου και της Επιτροπής, της 21ης Φεβρουαρίου 2005, σχετικά με τη σύναψη του πρωτοκόλλου της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, για να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας

text:
               10.3.2005

               EL

               Επίσημη Εφημερίδα της Ευρωπαϊκής Ένωσης

               L 63/21

      ΑΠΌΦΑΣΗ ΤΟΥ ΣΥΜΒΟΥΛΊΟΥ ΚΑΙ ΤΗΣ ΕΠΙΤΡΟΠΉΣ

   της 21ης Φεβρουαρίου 2005
   σχετικά με τη σύναψη του πρωτοκόλλου της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, για να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας
   (2005/192/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 310 σε συνδυασμό με το άρθρο 300 παράγραφος 2 πρώτο εδάφιο δεύτερη πρόταση και το άρθρο 300 παράγραφος 3 δεύτερο εδάφιο,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 101 παράγραφος 2,
   τη συνθήκη προσχώρησης της 16ης Απριλίου 2003, και ιδίως το άρθρο 2 παράγραφος 3,
   την πράξη προσχώρησης που προσαρτάται στη συνθήκη προσχώρησης, και ιδίως το άρθρο 6 παράγραφος 2,
   την πρόταση της Επιτροπής,
   τη σύμφωνη γνώμη του Ευρωπαϊκού Κοινοβουλίου,
   την έγκριση του Συμβουλίου σύμφωνα με το άρθρο 101 της συνθήκης για την ίδρυση της Ευρωπαϊκής Κοινότητας Ατομικής Ενέργειας,
   Εκτιμώντας τα ακόλουθα:

               (1)

               Το πρωτόκολλο της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, για να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, υπεγράφη εξ ονόματος της Ευρωπαϊκής Κοινότητας και των κρατών μελών στις 12 Δεκεμβρίου 2004 σύμφωνα με την απόφαση της 2004/896/ΕΚ του Συμβουλίου (1).

               (2)

               Εν αναμονή της ενάρξεως ισχύος του, το πρωτόκολλο εφαρμόζεται προσωρινά από την 1η Μαΐου 2004.

               (3)

               Το πρωτόκολλο θα πρέπει να συναφθεί,

         ΑΠΟΦΑΣΙΖΕΙ:
   Άρθρο 1
   Το πρωτόκολλο της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, για να ληφθεί υπόψη η προσχώρηση στην Ευρωπαϊκή Ένωση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας εγκρίνεται εξ ονόματος της Ευρωπαϊκής Κοινότητας, της Ευρωπαϊκής Κοινότητας Ατομικής Ενέργειας και των κρατών μελών.
   Το κείμενο του πρωτοκόλλου (2) προσαρτάται στην παρούσα απόφαση.
   Άρθρο 2
   Ο πρόεδρος του Συμβουλίου πραγματοποιεί, εξ ονόματος της Ευρωπαϊκής Κοινότητας και των κρατών μελών της, την κοινοποίηση που προβλέπεται στο άρθρο 15 του πρωτοκόλλου. Ο πρόεδρος της Επιτροπής παρέχει ταυτόχρονα την κοινοποίηση αυτή εξ ονόματος της Ευρωπαϊκής Κοινότητας Ατομικής Ενέργειας.

      Βρυξέλλες, 21 Φεβρουαρίου 2005.

            Για το Συμβούλιο

            Ο Πρόεδρος

         J. ASSELBORN

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 388 της 29.12.2004, σ. 1.

      (2)  ΕΕ L 388 της 29.12.2004, σ. 6.


title: 2009/221/ΕΚ: Απόφαση του Ευρωπαϊκού Κοινοβουλίου, της 22ας Απριλίου 2008 , σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2006

text:
               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/192

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2006
   (2009/221/ΕΚ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2006 (2), μαζί με τις απαντήσεις του Οργανισμού,
   έχοντας υπόψη τη σύσταση του Συμβουλίου της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για την ίδρυση Ευρωπαϊκού Οργανισμού για την Ασφάλεια στη Θάλασσα (4), και ιδίως το άρθρο 19,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (A6-0115/2008),

               1.

               χορηγεί απαλλαγή στο Γενικό Διευθυντή του Ευρωπαϊκού Οργανισμού για την Ασφάλεια στη Θάλασσα όσον αφορά την εκτέλεση του προϋπολογισμού του Οργανισμού για το οικονομικό έτος 2006·

               2.

               καταγράφει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στον γενικό διευθυντή του Ευρωπαϊκού Οργανισμού για την Ασφάλεια στη Θάλασσα, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Hans-Gert PÖTTERING

            Ο Γενικός Γραμματέας

         Harald RØMER

      (1)  ΕΕ C 261 της 31.10.2007, σ. 20.

      (2)  ΕΕ C 309 της 19.12.2007, σ. 55.

      (3)  ΕΕ L 248 της 16.9.2002, σ. 1.

      (4)  ΕΕ L 208 της 5.8.2002, σ. 1.

      (5)  ΕΕ L 357 της 31.12.2002, σ. 72.
    ---documentbreak---

               31.3.2009

               EL

               Επίσημη Εφημερίδα της Ευρωπαϊκής Ένωσης

               L 88/193

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 22ας Απριλίου 2008
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του προϋπολογισμού του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2006
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2006 (1),
   έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού για την Ασφάλεια στη Θάλασσα για το οικονομικό έτος 2006 (2), μαζί με τις απαντήσεις του Οργανισμού,
   έχοντας υπόψη τη σύσταση του Συμβουλίου, της 12ης Φεβρουαρίου 2008 (5843/2008 — C6-0084/2008),
   έχοντας υπόψη τη συνθήκη ΕΚ, και ιδίως το άρθρο 276,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (3), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου, της 27ης Ιουνίου 2002, για την ίδρυση Ευρωπαϊκού Οργανισμού για την Ασφάλεια στη Θάλασσα (4), και ιδίως το άρθρο 19,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού που εφαρμόζεται για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως το άρθρο 94,
   έχοντας υπόψη το άρθρο 71 και το παράρτημα V του κανονισμού του,
   έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (A6-0115/2008),

               A.

               λαμβάνοντας υπόψη ότι το Ελεγκτικό Συνέδριο αναφέρει πως έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2006 και το ότι οι υποκείμενες πράξεις είναι, στο σύνολό τους, νόμιμες και κανονικές,

               B.

               λαμβάνοντας υπόψη ότι στις 24 Απριλίου 2007 το Κοινοβούλιο χορήγησε απαλλαγή στον γενικό διευθυντή του Ευρωπαϊκού Οργανισμού για την Ασφάλεια στη Θάλασσα όσον αφορά την εκτέλεση του προϋπολογισμού του Οργανισμού για το οικονομικό έτος 2005 (6), στο δε συνοδευτικό ψήφισμα της απόφασης περί απαλλαγής, μεταξύ άλλων:

                           —

                           επισήμαινε ότι η εκτέλεση του προϋπολογισμού για το οικονομικό έτος 2005 επηρεάστηκε αρνητικά από τις καθυστερήσεις στην πρόσληψη προσωπικού και ότι η κατάσταση αυτή είχε επιπτώσεις στη χρήση των πιστώσεων για διοικητικές δαπάνες,

                           —

                           επισήμαινε ότι η τεκμηρίωση των συναλλαγών, που αποτελεί προαπαιτούμενο κάθε ουσιαστικού συστήματος εσωτερικού ελέγχου, παρουσίαζε ορισμένες αδυναμίες και ότι τα στοιχεία που αφορούσαν αναλήψεις υποχρεώσεων και πληρωμές ήταν συχνά ελλιπή ή συγκεχυμένα,

                           —

                           επισήμαινε άλλες αδυναμίες στη διαχείριση των δημόσιων προμηθειών και επέμενε στη συμμόρφωση του Οργανισμού με τις κανονιστικές απαιτήσεις·

         Γενικές παρατηρήσεις που αφορούν οριζόντια ζητήματα των οργανισμών της ΕΕ και έχουν επομένως σημασία και για τη διαδικασία απαλλαγής κάθε επιμέρους οργανισμού

               1.

               επισημαίνει ότι οι προϋπολογισμοί των 24 οργανισμών και άλλων δορυφορικών υπηρεσιών που ελέγχθηκαν από το Ελεγκτικό Συνέδριο ανήλθαν συνολικά σε 1 080 500 000 ευρώ το 2006, με υψηλότερο τον προϋπολογισμό της Ευρωπαϊκής Υπηρεσίας για την Ανασυγκρότηση, 271 εκατ. ευρώ, και χαμηλότερο τον προϋπολογισμό της Ευρωπαϊκής Αστυνομικής Ακαδημίας (CEPOL), 5 εκατ. ευρώ·

               2.

               επισημαίνει ότι στο φάσμα των εξωτερικών υπηρεσιών της ΕΕ που υπόκεινται σε έλεγχο και απαλλαγή δεν περιλαμβάνονται τώρα μόνο οι καθιερωμένοι οργανισμοί αλλά και οι εκτελεστικοί οργανισμοί που έχουν συσταθεί για την εκτέλεση ειδικών προγραμμάτων, ενώ στο εγγύς μέλλον θα περιληφθούν επίσης οι κοινές επιχειρήσεις που συστήνονται ως εταιρικές σχέσεις δημόσιου και ιδιωτικού τομέα (κοινές τεχνολογικές πρωτοβουλίες)·

               3.

               παρατηρεί ότι, όσον αφορά το Κοινοβούλιο, ο αριθμός των οργανισμών που υπόκεινται στη διαδικασία απαλλαγής έχει εξελιχθεί ως εξής: οικονομικό έτος 2000 8· 2001: 10· 2002: 11· 2003: 14· 2004: 14· 2005: 16· 2006: 20 κανονιστικοί και 2 εκτελεστικοί οργανισμοί (χωρίς να συμπεριλαμβάνονται οι δύο οργανισμοί που ελέγχονται από το Ελεγκτικό Συνέδριο αλλά υπόκεινται σε εσωτερική διαδικασία απαλλαγής)·

               4.

               συμπεραίνει, επομένως, ότι η διαδικασία λογιστικού ελέγχου/απαλλαγής έχει καταστεί άκαμπτη και δυσανάλογη για το σχετικό μέγεθος των προϋπολογισμών των οργανισμών και των αποκεντρωμένων υπηρεσιών· αναθέτει στην αρμόδια επιτροπή του να αναλάβει εκτενή αναθεώρηση της διαδικασίας απαλλαγής για τους οργανισμούς και τις αποκεντρωμένες υπηρεσίες, προκειμένου να αναπτύξει απλούστερη και πιο ορθολογική προσέγγιση, λαμβανομένου υπόψη του διαρκώς αυξανόμενου αριθμού των οργανισμών για καθέναν από τους οποίους θα απαιτείται ξεχωριστή έκθεση απαλλαγής τα προσεχή έτη·

         Βασικοί προβληματισμοί

               5.

               ζητεί από την Επιτροπή, πριν από τη σύσταση νέου οργανισμού ή την αναμόρφωση υπάρχοντος, να παρέχει σαφείς πληροφορίες σχετικά με τα ακόλουθα: τύπος οργανισμού, στόχοι του οργανισμού, εσωτερική διοικητική διάρθρωση, προϊόντα, βασικές διαδικασίες, ομάδα στόχου, πελάτες και ενδιαφερόμενοι του οργανισμού, επίσημη σχέση με εξωτερικούς παράγοντες, δημοσιονομική αρμοδιότητα, δημοσιονομικός προγραμματισμός, πολιτική για το προσωπικό και τη στελέχωση·

               6.

               ζητεί, κάθε οργανισμός να διοικείται στη βάση ετήσιας συμφωνίας απόδοσης που να διατυπώνεται από τον οργανισμό και την αρμόδια ΓΔ και να περιλαμβάνει τους κύριους στόχους για το επόμενο έτος, δημοσιονομικό πλαίσιο και σαφείς δείκτες για τη μέτρηση της απόδοσης·

               7.

               ζητεί τον έλεγχο της απόδοσης των οργανισμών σε τακτική βάση (και κατά περίπτωση) από το Ελεγκτικό Συνέδριο ή άλλο, ανεξάρτητο οργανισμό ελέγχου· θεωρεί ότι τούτο δεν θα πρέπει να περιορίζεται στα καθιερωμένα στοιχεία της δημοσιονομικής διαχείρισης και της χρηστής διαχείρισης του δημόσιου χρήματος, αλλά να περιλαμβάνουν επίσης τη διοικητική αποτελεσματικότητα και απόδοση και να προβλέπουν βαθμολογία για τη δημοσιονομική διαχείριση κάθε οργανισμού·

               8.

               πιστεύει ότι στην περίπτωση των οργανισμών που υπερτιμούν συστηματικά τις δημοσιονομικές τους ανάγκες, η τεχνική κατ’ αποκοπή μείωση πρέπει να γίνεται με βάση τις κενές θέσεις· θεωρεί ότι τούτο θα οδηγήσει μακροπρόθεσμα στη μείωση των εσόδων με ειδικό προορισμό για τους οργανισμούς, συνακόλουθα δε στη μείωση του διοικητικού κόστους·

               9.

               επισημαίνει ότι αποτελεί σοβαρό πρόβλημα το γεγονός ότι πολλοί οργανισμοί επικρίνονται διότι δεν τηρούν τους κανόνες των δημόσιων προμηθειών, το δημοσιονομικό κανονισμό, τον κανονισμό Υπηρεσιακής Κατάστασης κ.λπ.· θεωρεί ότι κύριος λόγος για τούτο είναι ότι οι περισσότεροι κανονισμοί και ο δημοσιονομικός κανονισμός έχουν σχεδιαστεί για τα μεγαλύτερα θεσμικά όργανα και οι περισσότεροι μικροί οργανισμοί δεν διαθέτουν την κρίσιμη μάζα για να μπορούν να αντεπεξέλθουν σ’ αυτές τις κανονιστικές απαιτήσεις· ζητεί, στο πλαίσιο αυτό, από την Επιτροπή, να αναζητήσει λύση για να αυξήσει σύντομα την αποτελεσματικότητα, με τη συγκέντρωση των διοικητικών καθηκόντων των διαφόρων οργανισμών προκειμένου να επιτευχθεί η κρίσιμη αυτή μάζα (λαμβάνοντας υπόψη τις απαιτούμενες τροποποιήσεις των βασικών κανονισμών που διέπουν τους οργανισμούς και τη δημοσιονομική τους ανεξαρτησία), ή να καταρτίσει επειγόντως ειδικούς κανόνες για τους οργανισμούς (ιδίως κανόνες εφαρμογής για τους οργανισμούς) που να καθιστούν δυνατή την πλήρη συμμόρφωσή τους·

               10.

               επιμένει ότι η Επιτροπή θα πρέπει κατά την κατάρτιση του προσχεδίου προϋπολογισμού να λαμβάνει υπόψη τα αποτελέσματα της εκτέλεσης του προϋπολογισμού από τους επιμέρους οργανισμούς κατά τα προηγούμενα έτη, και ιδίως το έτος ν-1, και να αναθεωρεί αντίστοιχα τον προϋπολογισμό που ζητεί ο συγκεκριμένος οργανισμός· καλεί την αρμόδια επιτροπή του να τηρεί την ανωτέρω αναθεώρηση και, αν δεν το έχει πράξει η Επιτροπή, να αναπροσαρμόζει η ίδια το συγκεκριμένο προϋπολογισμό σε ρεαλιστικά επίπεδα που να ανταποκρίνονται στις ικανότητες απορρόφησης και εκτέλεσης του εν λόγω οργανισμού·

               11.

               υπενθυμίζει την απόφασή του σχετικά με την απαλλαγή για το οικονομικό έτος 2005, στην οποία καλεί την Επιτροπή να υποβάλλει ανά πενταετία μελέτη σχετικά με την προστιθέμενη αξία κάθε υφιστάμενου οργανισμού· καλεί όλα τα σχετικά θεσμικά όργανα, σε περίπτωση αρνητικής αποτίμησης της προστιθέμενης αξίας ενός αποκεντρωμένου οργανισμού, να λαμβάνουν τα απαιτούμενα μέτρα προβαίνοντας σε αναδιατύπωση της εντολής του συγκεκριμένου οργανισμού ή στο κλείσιμό του· επισημαίνει ότι η Επιτροπή δεν πραγματοποίησε ούτε μία αξιολόγηση το 2007· επιμένει ότι η Επιτροπή θα πρέπει να υποβάλει τουλάχιστον πέντε τέτοιες αξιολογήσεις πριν ληφθεί η απόφαση περί απαλλαγής για το οικονομικό έτος 2007, αρχίζοντας από τους παλαιότερους οργανισμούς·

               12.

               θεωρεί ότι οι συστάσεις του Ελεγκτικού Συνεδρίου θα πρέπει να τεθούν αμέσως σε εφαρμογή, το δε ύψος των επιχορηγήσεων που καταβάλλονται στους οργανισμούς να προσαρμοστεί στις πραγματικές τους ταμειακές ανάγκες· θεωρεί, ακόμη, ότι οι τροπολογίες στο γενικό δημοσιονομικό κανονισμό θα πρέπει να ενσωματωθούν στο δημοσιονομικό κανονισμό πλαίσιο κάθε οργανισμού και τους διάφορους ειδικούς δημοσιονομικούς κανονισμούς·

         Παρουσίαση των στοιχείων στις εκθέσεις

               13.

               επισημαίνει ότι δεν υπάρχει καθιερωμένη προσέγγιση μεταξύ των οργανισμών όσον αφορά την παρουσίαση των δραστηριοτήτων τους κατά το συγκεκριμένο οικονομικό έτος, των λογαριασμών τους, και των εκθέσεών τους για τη δημοσιονομική και τη χρηματοοικονομική διαχείριση, ούτε για το αν θα πρέπει να υποβληθεί από το διευθυντή του οργανισμού δήλωση αξιοπιστίας· παρατηρεί ότι δεν κάνουν όλοι οι οργανισμοί σαφή διάκριση μεταξύ α) της παρουσίασης του έργου του οργανισμού στο κοινό και β) της υποβολής τεχνικής έκθεσης για τη δημοσιονομική και τη χρηματοοικονομική διαχείριση·

               14.

               επισημαίνει ότι, μολονότι οι πάγιες οδηγίες της Επιτροπής σχετικά με την κατάρτιση των εκθέσεων δραστηριότητας δεν προβλέπουν ρητώς την κατάρτιση δήλωσης αξιοπιστίας από τον οργανισμό, πολλοί διευθυντές το έχουν πράξει για το 2006, ένας δε από αυτούς περιέλαβε και μια σημαντική επιφύλαξη·

               15.

               υπενθυμίζει ότι με την παράγραφο 26 του ψηφίσματός του της 12ης Απριλίου 2005 (7) καλεί τους διευθυντές των Υπηρεσιών να επισυνάπτουν στο εξής στην ετήσια έκθεση δραστηριοτήτων τους, η οποία υποβάλλεται μαζί με τα οικονομικά και διαχειριστικά στοιχεία, δήλωση αξιοπιστίας όσον αφορά τη νομιμότητα και κανονικότητα των πράξεων, παρόμοια με τις δηλώσεις που υποβάλλουν σήμερα οι Γενικοί Διευθυντές της Επιτροπής·

               16.

               ζητεί από την Επιτροπή να τροποποιήσει ανάλογα τις πάγιες οδηγίες της προς τους οργανισμούς·

               17.

               προτείνει, επιπλέον, η Επιτροπή να συνεργαστεί με τους οργανισμούς για την ανάπτυξη εναρμονισμένου προτύπου για όλους τους οργανισμούς και τις αποκεντρωμένες υπηρεσίες κάνοντας σαφή διάκριση μεταξύ:

                           —

                           ετήσιας έκθεσης για τη γενική παρουσίαση των δραστηριοτήτων, του έργου και των επιτευγμάτων του οργανισμού,

                           —

                           δημοσιονομικών δελτίων και έκθεσης σχετικά με την εκτέλεση του προϋπολογισμού,

                           —

                           έκθεσης δραστηριοτήτων στα πρότυπα των εκθέσεων δραστηριοτήτων του Γενικού Διευθυντή της Επιτροπής,

                           —

                           δήλωσης αξιοπιστίας υπογεγραμμένης από το διευθυντή του οργανισμού, συνοδευόμενης από ενδεχόμενες επιφυλάξεις ή παρατηρήσεις στις οποίες θεωρεί σκόπιμο να επιστήσει την προσοχή της αρμόδιας για τον προϋπολογισμό αρχής·

         Τα γενικά πορίσματα του Ελεγκτικού Συνεδρίου

               18.

               επισημαίνει το συμπέρασμα του Ελεγκτικού Συνεδρίου (παράγραφος 10.29 της ετήσιας έκθεσης) (8), ότι η εκταμίευση των επιχορηγήσεων που καταβάλλει η Επιτροπή από τον κοινοτικό προϋπολογισμό δεν βασίζεται σε επαρκώς αιτιολογημένες εκτιμήσεις των αναγκών των οργανισμών σε μετρητά, και ότι αυτό, σε συνδυασμό με τον όγκο των μεταφορών, οδηγεί τους οργανισμούς στο να τηρούν μεγάλα ταμειακά υπόλοιπα· επισημαίνει, ακόμα, τη σύσταση του Ελεγκτικού Συνεδρίου, το ύψος των επιχορηγήσεων που καταβάλλονται στους οργανισμούς να αντιστοιχεί στις πραγματικές τους ταμειακές ανάγκες·

               19.

               επισημαίνει ότι, στο τέλος του 2006, 14 οργανισμοί δεν είχαν εφαρμόσει ακόμη το σύστημα λογιστικής ABAC (ετήσια έκθεση, υποσημείωση στην παράγραφο 10.31)·

               20.

               επισημαίνει την παρατήρηση του Ελεγκτικού Συνεδρίου (ετήσια έκθεση, παράγραφος 1.25) σχετικά με τις αυξημένες δαπάνες ορισμένων οργανισμών που καταλόγισαν τα καταβλητέα έξοδα για μη ληφθείσα άδεια· επισημαίνει ότι το Ελεγκτικό Συνέδριο εξέδωσε με επιφυλάξεις τις δηλώσεις αξιοπιστίας του στην περίπτωση τριών οργανισμών [Ευρωπαϊκό Κέντρο για την Ανάπτυξη της Επαγγελματικής Κατάρτισης (Cedefop), CEPOL και Ευρωπαϊκός Οργανισμός Σιδηροδρόμων] για το οικονομικό έτος 2006 (2005: Cedefop, Ευρωπαϊκή Αρχή για την Ασφάλεια των Τροφίμων, Ευρωπαϊκή Υπηρεσία Ανασυγκρότησης)·

         Εσωτερικός έλεγχος

               21.

               υπενθυμίζει ότι σύμφωνα με το άρθρο 183 παράγραφος 3 του δημοσιονομικού κανονισμού, ο εσωτερικός ελεγκτής της Επιτροπής είναι επίσης εσωτερικός ελεγκτής των κανονιστικών οργανισμών που λαμβάνουν επιδοτήσεις από τον κοινοτικό προϋπολογισμό· επισημαίνει ότι ο εσωτερικός ελεγκτής αναφέρεται στο διοικητικό συμβούλιο και το διευθυντή κάθε οργανισμού·

               22.

               εφιστά την προσοχή στις ακόλουθες επιφυλάξεις που περιλαμβάνει η ετήσια έκθεση δραστηριοτήτων του εσωτερικού ελεγκτή για το 2006:
               «Ο εσωτερικός ελεγκτής της Επιτροπής δεν είναι σε θέση να εκπληρώσει την υποχρέωσή του βάσει του άρθρου 185 του δημοσιονομικού κανονισμού ως εσωτερικού ελεγκτή των κοινοτικών οργανισμών λόγω έλλειψης προσωπικού.»·

               23.

               επισημαίνει, ωστόσο, την παρατήρηση του εσωτερικού ελεγκτή για το 2006, ότι από το 2007, με πρόσθετο προσωπικό που θα διαθέσει η Επιτροπή στην υπηρεσία εσωτερικού ελέγχου (IAS), όλοι οι εν λειτουργία κανονιστικοί οργανισμοί θα υπόκεινται σε ετήσιο εσωτερικό έλεγχο·

               24.

               επισημαίνει το διαρκώς αυξανόμενο αριθμό κανονιστικών και εκτελεστικών οργανισμών και κοινών επιχειρήσεων που απαιτείται να ελέγχονται από την IAS σύμφωνα με το άρθρο 185 του δημοσιονομικού κανονισμού· ζητεί από την Επιτροπή να ενημερώσει την αρμόδια επιτροπή του, αν το προσωπικό που θα διατεθεί στην IAS θα επαρκεί για τη διεξαγωγή ετήσιου λογιστικού ελέγχου όλων των οργανισμών τα προσεχή έτη·

               25.

               παρατηρεί ότι σύμφωνα με το άρθρο 72 παράγραφος 5 του κανονισμού (ΕΚ, Ευρατόμ) αριθ. 2343/2002, κάθε οργανισμός πρέπει να υποβάλλει κάθε χρόνο στην αρμόδια για την απαλλαγή αρχή και την Επιτροπή έκθεση του διευθυντή του σχετικά με τον αριθμό και τον τύπο των λογιστικών ελέγχων που έχει διεξαγάγει ο εσωτερικός ελεγκτής, τις συστάσεις που έχουν γίνει και τις ενέργειες που έχουν αναληφθεί σε συνέχεια των συστάσεων αυτών· ζητεί από τους οργανισμούς να αναφέρουν αν τούτο έχει γίνει, και, αν ναι, με ποιο τρόπο·

               26.

               λαμβάνει υπόψη, σε σχέση με την ικανότητα εσωτερικού ελέγχου, ιδίως σε σχέση με μικρότερους οργανισμούς, την πρόταση που υπέβαλε ο εσωτερικός ελεγκτής ενώπιον της αρμόδιας Επιτροπής του Κοινοβουλίου στις 14 Σεπτεμβρίου 2006, να επιτρέπεται στους μικρότερους οργανισμούς να αναθέτουν εσωτερικούς ελέγχους σε ιδιωτικούς φορείς·

         Αξιολόγηση των οργανισμών

               27.

               υπενθυμίζει την κοινή δήλωση του Κοινοβουλίου, του Συμβουλίου και της Επιτροπής (9), που προέκυψε από τη συνδιαλλαγή ενόψει του Συμβουλίου Ecofin για τον προϋπολογισμό, στις 13 Ιουλίου 2007, με την οποία ζητούνται i) κατάσταση των οργανισμών τους οποίους προτίθεται να αξιολογήσει η Επιτροπή και ii) κατάσταση των οργανισμών που έχουν ήδη αξιολογηθεί, συνοδευόμενη από επισκόπηση των βασικών συμπερασμάτων·

         Πειθαρχικές διαδικασίες

               28.

               επισημαίνει ότι, λόγω του μεγέθους τους, οι επιμέρους οργανισμοί δυσκολεύονται να συγκροτήσουν ειδικά πειθαρχικά συμβούλια απαρτιζόμενα από υπαλλήλους κατάλληλου βαθμού, η δε IDOC (υπηρεσία διοικητικής έρευνας και πειθαρχικών μέτρων) της Επιτροπής δεν έχει αρμοδιότητα στους οργανισμούς· καλεί τους οργανισμούς να εξετάσουν τη δυνατότητα συγκρότησης κοινού πειθαρχικού συμβουλίου·

         Σχέδιο διοργανικής συμφωνίας

               29.

               υπενθυμίζει το σχέδιο διοργανικής συμφωνίας σχετικά με το πλαίσιο λειτουργίας των ευρωπαϊκών κανονιστικών οργανισμών που υπέβαλε η Επιτροπή [COM(2005) 59], το οποίο έχει ως στόχο τη δημιουργία οριζόντιου πλαισίου για τη δημιουργία, τη διάρθρωση, τη λειτουργία, την αξιολόγηση και τον έλεγχο των ευρωπαϊκών κανονιστικών οργανισμών· επισημαίνει ότι το σχέδιο συνιστά χρήσιμη πρωτοβουλία στην προσπάθεια εξορθολογισμού της δημιουργίας και της λειτουργίας των οργανισμών· επισημαίνει τη δήλωση που περιλαμβάνεται στη συγκεφαλαιωτική έκθεση της Επιτροπής του 2006 [παράγραφος 3.1 COM(2007) 274], ότι μολονότι δεν υπήρξε πρόοδος στις διαπραγματεύσεις μετά τη δημοσίευση του σχεδίου, η συζήτηση επί της ουσίας επαναλήφθηκε στο Συμβούλιο στο τέλος του 2006· εκφράζει τη λύπη του για το γεγονός ότι δεν στάθηκε δυνατόν να σημειωθεί περαιτέρω πρόοδος προς την κατεύθυνση της θέσπισης της συμφωνίας·

               30.

               εκφράζει στο πλαίσιο αυτό την ικανοποίησή του για τη δέσμευση της Επιτροπής να υποβάλει ανακοίνωση σχετικά με το μέλλον των κανονιστικών οργανισμών μέσα στο 2008·

         Αυτοχρηματοδοτούμενοι οργανισμοί

               31.

               υπενθυμίζει ότι στους δύο αυτοχρηματοδοτούμενους οργανισμούς χορηγεί απαλλαγή στο διευθυντή το διοικητικό συμβούλιο· επισημαίνει ότι οι δύο οργανισμοί διαθέτουν σημαντικό συσσωρευμένο πλεόνασμα από έσοδα τελών που έχουν μεταφερθεί από προηγούμενα έτη:

                           —

                           Γραφείο Εναρμόνισης στην εσωτερική αγορά (OHMI), ταμειακά διαθέσιμα και ισοδύναμα αυτών: 281 εκατ. ευρώ (10),

                           —

                           Κοινοτικό Γραφείο Φυτικών Ποικιλιών (OCVV), ταμειακά διαθέσιμα και ισοδύναμα αυτών: 18 εκατ. ευρώ (11)·

         Συγκεκριμένα ζητήματα

               32.

               σημειώνει ότι το 2006 ο Οργανισμός είχε 44,738 εκατ. ευρώ σε πιστώσεις αναλήψεως υποχρεώσεων και 44,738 εκατ. ευρώ σε πιστώσεις πληρωμών από τον προϋπολογισμό της Ευρωπαϊκής Ένωσης για το οικονομικό έτος 2006·

               33.

               εκφράζει την ανησυχία του για το εύρημα του Ελεγκτικού Συνεδρίου στην έκθεσή του τού 2006, σύμφωνα με το οποίο πάνω από το 43 % των πιστώσεων πληρωμών χρειάστηκε να ακυρωθούν στο τέλος του έτους 2006 και ότι επιπλέον υπήρξε συγκέντρωση συναλλαγών κατά το τελευταίο τρίμηνο του έτους με αποτέλεσμα να μην τηρηθεί αυστηρά η αρχή της ακρίβειας του προϋπολογισμού·

               34.

               επισημαίνει περαιτέρω το εύρημα του Ελεγκτικού Συνεδρίου, ότι οι διαδικασίες για την κατάρτιση του προϋπολογισμού και του οργανογράμματος δεν ήταν δεόντως αυστηρές και ότι αυτό οδήγησε σε μεγάλο αριθμό μεταφορών πιστώσεων, ανεπαρκή προγραμματισμό της πρόσληψης προσωπικού και εσφαλμένη παρουσίαση του προϋπολογισμού·

               35.

               σημειώνει το χαμηλό ποσοστό χρήσης των πιστώσεων πληρωμών για τα μέτρα κατά της θαλάσσιας ρύπανσης (67,7 %), παρά το γεγονός ότι το Κοινοβούλιο συνεχίζει να υποστηρίζει αυτά τα μέτρα στη διαδικασία που καταλήγει στην έγκριση του προϋπολογισμού· δεδομένου ότι ήταν αδύνατο να παρασχεθεί σκάφος προς καταπολέμηση της ρύπανσης το 2006 και 2007 για να καλύπτει το Τόξο του Ατλαντικού όπου ανήκουν οι ακτές της Γαλικίας και ο Βισκαϊκός Κόλπος, παροτρύνει την Επιτροπή και τον Οργανισμό να εντείνουν τις προσπάθειές τους προς επίτευξη αυτού του στόχου το 2008 εντός του πλαισίου του κανονισμού (ΕΚ) αριθ. 2038/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με την πολυετή χρηματοδότηση της δράσης του Ευρωπαϊκού Οργανισμού Ασφάλειας της Ναυσιπλοΐας για την καταπολέμηση της ρύπανσης από τα πλοία (12)·

               36.

               αναγνωρίζει ωστόσο, όπως αναφέρεται στις απαντήσεις του Οργανισμού, ότι η μετεγκατάσταση του Οργανισμού το 2006 από τις Βρυξέλλες στη Λισαβόνα είχε δημοσιονομικές επιπτώσεις οι οποίες ήταν δύσκολο να προβλεφθούν, μεταξύ των οποίων η αποχώρηση σχεδόν του 20 % του απασχολούμενου προσωπικού·

               37.

               σημειώνει με ανησυχία ότι ορισμένες νομικές δεσμεύσεις αναλήφθηκαν πριν από την αντίστοιχη δημοσιονομική ανάληψη υποχρέωσης και ότι ορισμένες συμβάσεις προχρηματοδοτήθηκαν κατά 100 %·

               38.

               καλεί τον Οργανισμό να αναλάβει επείγουσα δράση για να επανορθώσει τα ευρήματα του Ελεγκτικού Συνεδρίου, ότι το σύστημα απογραφών του Οργανισμού παρουσιάζει αδυναμίες και ότι τα έγγραφά του δεν επιτρέπουν τον υλικό εντοπισμό όλων των αγαθών και ειδικότερα ότι ο εξοπλισμός υπολογιστών δεν καταχωρείται στο σύστημα·

               39.

               επισημαίνει ότι ο ισολογισμός του Οργανισμού περιλαμβάνει μετρητά και ισοδύναμα μετρητών ύψους 11,6 εκατ. ευρώ και συσσωρευμένο πλεόνασμα ύψους 7,18 εκατ. ευρώ·

               40.

               επισύρει την προσοχή στη δήλωση του διατάκτη του Οργανισμού, που περιέχεται στην έκθεσή του σχετικά με τη δημοσιονομική και οικονομική διαχείριση, σύμφωνα με την οποία, παρά το ότι ο Οργανισμός κατέβαλε ιδίως σημαντικές προσπάθειες πρόσληψης σε όλη τη διάρκεια του έτους 2006, το οργανόγραμμά του και η σχετική εκτέλεση του προϋπολογισμού επηρεάστηκαν αρνητικά από τις πολλές παραιτήσεις μελών του προσωπικού εξαιτίας της μετεγκατάστασης στη Λισαβόνα·

               41.

               επισημαίνει με ενδιαφέρον στην έκθεση δημοσιονομικής και οικονομικής διαχείρισης ότι ενόψει της κατάργησης του συστήματος SI2 το 2007, ο Οργανισμός ζήτησε να αποτελέσει την πιλοτική εφαρμογή της νέας γενεάς δημοσιονομικών συστημάτων, που ονομάζονται ABAC (λογιστική βάσει δεδουλευμένων), και ότι από τον Απρίλιο του 2006, ο Οργανισμός χρησιμοποιεί το ίδιο σύνολο δημοσιονομικών συστημάτων με την Επιτροπή, με μια ρύθμιση εξωτερικής ανάθεσης βάσει της οποίας όλα τα συστήματα τα στεγάζει και τα διαχειρίζεται η ΓΔ DIGIT της Επιτροπής·

               42.

               πιστεύει ότι πρέπει να διερευνηθεί περαιτέρω η δυνατότητα από κοινού αξιοποίησης συστημάτων και υπηρεσιών μεταξύ οργανισμών, κάτι που θα ήταν ιδίως χρήσιμο για μικρότερους οργανισμούς που δεν διαθέτουν την κρίσιμη μάζα ή νέους οργανισμούς που βρίσκονται σε φάση εκκίνησης της λειτουργίας τους·

               43.

               επισημαίνει τη δήλωση στην ετήσια έκθεση του Οργανισμού ότι η επιστροφή των εξόδων ταξιδίου των συμμετεχόντων στις συνεδριάσεις του, ο αριθμός των οποίων αυξάνεται συνεχώς, είναι μια διαδικασία εντάσεως εργασίας και ότι αυτή τη στιγμή ο Οργανισμός βελτιώνει τις σχετικές διαδικασίες· ζητεί από το Ελεγκτικό Συνέδριο να εξετάσει στην προσεχή έκθεσή του σχετικά με τους οργανισμούς το γενικό ζήτημα της επιστροφής εξόδων ταξιδίου από τους οργανισμούς.

      (1)  ΕΕ C 261 της 31.10.2007, σ. 20.

      (2)  ΕΕ C 309 της 19.12.2007, σ. 55.

      (3)  ΕΕ L 248 της 16.9.2002, σ. 1.

      (4)  ΕΕ L 208 της 5.8.2002, σ. 1.

      (5)  ΕΕ L 357 της 31.12.2002, σ. 72.

      (6)  ΕΕ L 187 της 15.7.2008, σ. 149.

      (7)  Ψήφισμα του Ευρωπαϊκού Κοινοβουλίου το οποίο περιέχει τις παρατηρήσεις που συνοδεύουν την πρόταση απόφασης για τη χορήγηση απαλλαγής στο γενικό διευθυντή του Ευρωπαϊκού Οργανισμού για την Ασφάλεια στη Θάλασσα σχετικά με την εκτέλεση του προϋπολογισμού της για το οικονομικό έτος 2003 (ΕΕ L 196 της 27.7.2005, σ. 139).

      (8)  ΕΕ C 273 της 15.11.2007, σ. 1.

      (9)  Έγγραφο DS 605/1/07 Rev1 του Συμβουλίου.

      (10)  Πηγή: Έκθεση για τους ετήσιους λογαριασμούς του Γραφείου Εναρμόνισης στην εσωτερική αγορά για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 141).

      (11)  Πηγή: Έκθεση σχετικά με τους ετήσιους λογαριασμούς του Κοινοτικού Γραφείου Φυτικών Ποικιλιών για το οικονομικό έτος 2006 συνοδευόμενη από τις απαντήσεις του Γραφείου (ΕΕ C 309 της 19.12.2007, σ. 135).

      (12)  ΕΕ L 394 της 30.12.2006, σ. 1.


Avis juridique important

|

31988D0356

88/356/ΕΟΚ: Απόφαση του Συμβουλίου της 7ης Ιουνίου 1988 για την αποδοχή, εξ ονόματος της Κοινότητας, του παραρτήματος Ε.4 της διεθνούς σύμβασης για την απλούστευση και την εναρμόνιση των τελωνειακών καθεστώτων

Επίσημη Εφημερίδα αριθ. L 161 της 28/06/1988 σ. 0012 - 0015 Φινλανδική ειδική έκδοση: Κεφάλαιο 11 τόμος 14 σ. 0090  Σουηδική ειδική έκδοση: Κεφάλαιο 11 τόμος 14 σ. 0090

ΑΠΟΦΑΣΗ ΤΟΥ ΣΥΜΒΟΥΛΙΟΥ της 7ης Ιουνίου 1988 για την αποδοχή, εξ ονόματος της Κοινότητας, του παραρτήματος Ε.4 της διεθνούς σύμβασης για την απλούστευση και την εναρμόνιση των τελωνειακών καθεστώτων ( 88/356/ΕΟΚ ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΙKΩΝ ΚΟΙΝΟΤΗΤΩΝ,  ιΕχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 28, 43, 113 και 235,  την πρόταση της Επιτροπής,  τη γνώμη του Ευρωπαϊκού Κοινοβουλίου^(1 ),  Εκτιμώντας :  ότι σύμφωνα με την απόφαση 75/199/ΕΟΚ^(2 ) η Κοινότητα έχει συνάψει τη διεθνή σύμβαση για την απλούστευση και την εναρμόνιση των τελωνειακών καθεστώτων  ότι η αποδοχή των παραρτημάτων της διεθνούς σύμβασης για την απλούστευση και την εναρμόνιση των τελωνειακών καθεστώτων συμβάλλει αποτελεσματικά στην ανάπτυξη και τη διευκόλυνση των διεθνών εμπορευματικών συναλλαγών  ότι το παράρτημα Ε.4 που αφορά το καθεστώς "drawback" ( επιστροφές ) μπορεί να γίνει αποδεκτό από την Κοινότητα  ότι πρέπει εντούτοις, η αποδοχή αυτή να γίνει με ορισμένες επιφυλάξεις προκειμένου να ληφθούν υπόψη οι ιδιαίτερες απαιτήσεις της τελωνειακής ένωσης και της παρούσας κατάστασης της εναρμόνισης στο θέμα της τελωνειακής νομοθεσίας,  ΑΠΟΦΑΣΙΖΕΙ :    ίΑρθρο 1 Το παράρτημα Ε.4 της διεθνούς σύμβασης για την απλούστευση και την εναρμόνιση των τελωνειακών καθεστώτων, σχετικό με το καθεστώς "drawback" ( επιστροφές ), γίνεται αποδεκτό εξ ονόματος της Κοινότητας, με μια επιφύλαξη γενικής φύσεως και μια  επιφύλαξη ως προς τον κανό - να 5 .  Το κείμενο του παραρτήματος Ε.4, συνοδευόμενο από τις επιφυλάξεις, επισυνάπτεται στην παρούσα απόφαση .  ίΑρθρο 2 Ο Πρόεδρος του Συμβουλίου ορίζει το πρόσωπο που εξουσιοδοτείται να γνωστοποιήσει στο Γενικό Γραμματέα του Συμβουλίου Τελωνειακής Συνεργασίας την αποδοχή από πλευράς της Κοινότητας, του παραρτήματος που μνημονεύεται στο άρθρο 1, με τις  επιφυλάξεις που αναφέρονται στο άρθρο αυτό .   Λουξεμβούργο, 7 Ιουνίου 1988 .  Για το Συμβούλιο Ο Πρόεδρος M . BANGEMANN  ( 1 ) ΕΕ αριθ . C 167 της 27.^6.^1988 . ( 2 ) ΕΕ αριθ . L 100 της 21.^4 .^1975, σ . 1 .


Avis juridique important

|

31996D0377

96/377/ΕΚ, ΕΚΑΧ, Ευρατόμ: Απόφαση του Ευρωπαϊκού Κοινοβουλίου της 17ης Απριλίου 1996 σχετικά με τη χορήγηση απαλλαγής στην Επιτροπή για την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1994, όσον αφορά τα τμήματα Ι - Κοινοβούλιο, ΙΙ - Συμβούλιο, ΙΙΙ - Επιτροπή, IV - Δικαστήριο, V - Ελεγκτικό Συνέδριο και VI - Οικονομική και Κοινωνική Επιτροπή / Επιτροπή των Περιφερειών

Επίσημη Εφημερίδα αριθ. L 148 της 21/06/1996 σ. 0041 - 0049

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ της 17ης Απριλίου 1996 σχετικά με τη χορήγηση απαλλαγής στην Επιτροπή για την εκτέλεση του γενικού προϋπολογισμού των Ευρωπαϊκών Κοινοτήτων για το οικονομικό έτος 1994, όσον αφορά τα τμήματα Ι - Κοινοβούλιο, ΙΙ - Συμβούλιο, ΙΙΙ - Επιτροπή, IV - Δικαστήριο, V - Ελεγκτικό Συνέδριο και VI - Οικονομική και Κοινωνική Επιτροπή / Επιτροπή των Περιφερειών (96/377/ΕΚΑΧ, ΕΚ, Ευρατόμ)ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,- έχοντας υπόψη τη συνθήκη ΕΚΑΧ, και ιδίως το άρθρο 78 Ζ,- έχοντας υπόψη τη συνθήκη ΕΚ, και ιδίως το άρθρο 206,- έχοντας υπόψη τη συνθήκη ΕΚΑΕ, και ιδίως το άρθρο 180 Β,- έχοντας υπόψη τον προϋπολογισμό του οικονομικού έτους 1994.- έχοντας υπόψη τον ετήσιο λογαριασμό και το υπόμνημα δημοσιονομικής διαχείρισης των Ευρωπαϊκών Κοινοτήτων για το οικονομικό έτος 1994 [SEC(95)252-255],- έχοντας υπόψη την έκθεση του Ελεγκτικού Συνεδρίου για το οικονομικό έτος 1994 καθώς και τις απαντήσεις των θεσμικών οργάνων (1),- έχοντας υπόψη τη δήλωση αξιοπιστίας σχετικά με τις δραστηριότητες που χρηματοδοτούνται από το γενικό προϋπολογισμό για το οικονομικό έτος 1994 και τη σχετική ειδική έκθεση (2),- έχοντας υπόψη τη σύσταση του Συμβουλίου, της 11ης Μαρτίου 1996 (C4-0200/96),- έχοντας υπόψη την έκθεση της Επιτροπής Ελέγχου του Προϋπολογισμού καθώς και τις γνωμοδοτήσεις της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Εξωτερικών Οικονομικών Σχέσεων, της Επιτροπής Κοινωνικών Υποθέσεων και Απασχόλησης, της Επιτροπής Περιφερειακής Πολιτικής, της Επιτροπής Πολιτισμού, Νεότητας, Παιδείας και Μέσων Ενημέρωσης, της Επιτροπής Ανάπτυξης και Συνεργασίας, της Επιτροπής για τα Δικαιώματα της Γυναίκας, της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Μεταφορών και Τουρισμού και της Επιτροπής Αλιείας (Α4-0098/96),1. επισημαίνει ότι τα έσοδα και οι δαπάνες που εγκρίθηκαν για το οικονομικό έτος 1994 ανέρχονταν σε:>ΘΕΣΗ ΠΗΝΑΚΑ>2. χορηγεί απαλλαγή στην Επιτροπή για την εκτέλεση των ακόλουθων ποσών:>ΘΕΣΗ ΠΗΝΑΚΑ>3. αναγνωρίζει ότι θα πρέπει ακόμη να διεξαχθούν τελικοί έλεγχοι στις δαπάνες του ΕΓΤΠΕ τις οποίες αναφέρουν τα κράτη μέλη και ότι ενδέχεται να χρειαστούν περαιτέρω διορθώσεις των ποσών 74. επιφυλάσσεται επομένως του δικαιώματος να επανεξετάσει τα ανωτέρω ποσά, στο μέτρο που αναφέρονται στις δαπάνες του ΕΓΤΠΕ-τμήμα Εγγυήσεων, υπό το φως της απόφασης για την έγκριση των λογαριασμών για το οικονομικό έτος 1994, η οποία θα διαβιβαστεί στο Ευρωπαϊκό Κοινοβούλιο για απόφαση που θα συμπληρώνει την παρούσα απόφαση απαλλαγής 75. διατυπώνει τις παρατηρήσεις του στο ψήφισμα το οποίο αποτελεί αναπόσπαστο μέρος της παρούσας απόφασης 76. αναθέτει στον Πρόεδρό του να διαβιβάσει την παρούσα απόφαση και το ψήφισμα το οποίο περιέχει τις παρατηρήσεις του στην Επιτροπή, το Συμβούλιο, το Δικαστήριο, το Ελεγκτικό Συνέδριο, την Οικονομική και Κοινωνική Επιτροπή, την Επιτροπή των Περιφερειών και την Ευρωπαϊκή Τράπεζα Επενδύσεων, και να μεριμνήσει για τη δημοσίευσή τους στην Επίσημη Εφημερίδα των Ευρωπαϊκών Κοινοτήτων (σειρά L).Ο Γενικός ΓραμματέαςEnrico VINCIΟ ΠρόεδροςKlaus HΔNSCH(1) ΕΕ αριθ. C 303 της 14. 11. 1995.(2) ΕΕ αριθ. C 352 της 30. 12. 1995, σσ. 5 και 11.